text:
Kwizihiza umunsi mpuzamahanga w’umugore bizakorwa mu byiciro
Umunsi w’abagore wizihizwa ku ya munani Werurwe, uzabanzirizwa n’ubukangurambaga bw’ibiganiro bizafasha abari n’abategarugori kurushaho gutera imbere hanaganirwe ku ihohoterwa rishingiye ku gitsina no kuryirinda.
Tuyisenge Christine, umunyamabanga nshingabikorwa w’inama y’igihugu y’abagore, yadutangarije ko umunsi w’abagore uzizihizwa ku nshuro ya 38 ufite insanganyamatsiko igira iti “Uburinganire n’ubwuzuzanye bihesha agaciro umuryango».
Avuga ko icyumweru cya mbere kizibanda ku burezi (...)
Umunsi w’abagore wizihizwa ku ya munani Werurwe, uzabanzirizwa n’ubukangurambaga bw’ibiganiro bizafasha abari n’abategarugori kurushaho gutera imbere hanaganirwe ku ihohoterwa rishingiye ku gitsina no kuryirinda.
Tuyisenge Christine, umunyamabanga nshingabikorwa w’inama y’igihugu y’abagore, yadutangarije ko umunsi w’abagore uzizihizwa ku nshuro ya 38 ufite insanganyamatsiko igira iti “Uburinganire n’ubwuzuzanye bihesha agaciro umuryango».
Avuga ko icyumweru cya mbere kizibanda ku burezi bw’umwana w’umukobwa, habeho gukangurira umwana w’umukobwa kwigirira icyizere. Avuga ko hazaba ibiganirompaka mu mashuri ku ihohoterwa rishingiye ku gitsina harwanywa ibiyobyabwenge n’inda z’indaro.
Muri iki cyumweru kindi hazabaho guteza imbere umugore mu bukungu, abagore bigishwe gucunga amakoperative, harebwe ingo zidafite rondereza zubakwe, hanasanwe rondereza zasenyutse kandi abagore bashishikarizwe gukorana n’ibigo by’imari.
Icyumweru cya gatatu cyahariwe umugore n’ imibereho myiza. Hazakorwa ubukangurambaga ku karima k’igikoni, isuku mu ngo, hakurungirwe inzu, hanyuma abagize umuryango bashishikarizwe kuboneza urubyaro. Abagore batazi gusoma no kwandika no kubara bazashyirwa kandi mu bigo bizabibigisha.
Icyumweru cya kane cyahariwe umugore n’imiyoborere myiza. Hazaba ibiganirompaka ku ihame ry’uburinganire ku nzira igana ku iterambere. Hazanahugurwa abagore 1000 bo mu nama y’Igihugu y’abagore ku itegeko ry’izungura n’iry’ubutaka.
Umuyobozi w’inama y’igihugu y’abagore Tengera Francesca, avuga ko biramutse bishobotse ku itariki ya munani mu kazi hose bazafatwa isaha imwe bakaganira kuri uwo munsi bagahana ibitekerezo, icyifuzo kikazagezwa ku nama y’abaminisitiri.
Uyu munsi uzatangirizwa mu karere ka Musanze usorezwe mu karere ka Gasabo.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
Ese ni ubuhe burere dukwiye guha abana bacu?
Menyereza Umwana inzira akwiriye kunyuramo azarinda asaza atarayivamo (Imigani 22:6)
Ese ni ubuhe burere dusigaye duha abana bacu? Birababaje cyane iyo turebye abana b’iki gihe uko basigaye bitwara nta muco nta kubaha Imana, ababyeyi ntakubaha ababaruta. Kera ababyeyi batozaga abana babo gusenga, gusenga bikaba amwe mu mahame imiryango igenderaho, abana bakubaha abaturanyi inshuti n’abandi.
Muri ino minsi ababyeyi ntibagiha agaciro uburere bw’abana babo, ntibanababonera umwanya, ndetse bya bihe byo gutaramana no gusabana ntibikibaho. Abana bararerwa na Television zo hanze zibatoza iby’isi, abana bararerwa n’abakozi ndetse kuri ubu abakozi bazi abana kurusha ababyeyi bababyaye. Hari naho usanga abana bakunze abakozi kurusha abababyaye kuko batababona.
Kuri iki gihe usanga abana utamubwira ngo akubwire ibyo azi mu ijambo ry’Imana agire icyo akubwira. Nyamara indirimbo zose zibaho azizi mu mutwe abastars bose arabazi, ibitamufitiye umumaro byose nibyo biba mu mutima, mu bwenge no mu bitekerezo. Birababaje cyane. Kera twigishwaga Gatigisimu n’ibindi amategeko y’Imana tukaba tuyazi mu mutwe nubwo wenda tutayubahirizaga yose ariko agatima kakakwibutsa ukumva ugize ubwoba.
None mubyeyi ko ijambo ry’Imana ritubwirako abana ari umwandu duhabwa n’Uwiteka umunsi Uwiteka azakubaza icyo wakoresheje imigisha wahawe uzasubiza iki? Ubu abana baratozwa amoko, ubucakura, amakimbirane n’ibindi. Nkunda umubyeyi Hana cyane yatahuye ibanga ryo kurerera umwana we munzu y’Uwiteka kandi twese tuzi icyo uwo mwana yavuyemo.
Abanyarwanda baravuga ngo igiti kigororwa kikiri gito. Abana barererewe munzu y’Imana bavamo abantu badasanzwe. Babyeyi nitwe kibazo, ikibazo si abana. Yego umwana ashobora kunanirana ariko kuko wamutoje iby’Imana, Imana ntimureka twibuke inkuru z’Umwana w’Ikirara, yaragiye ariko igihe cyarageze agaruka kwa se. Zaburi 34: 12 haravuga ngo bana bato nimuze ndabigisha kubaha Uwiteka. Ijambo ry’Imana kandi muri 3 Yohana 1:4 haravuga ngo ntacyantera umunezero waruta uwo kumva ko abana banjye bagendera mu kuri. Yesu adutabare kandi adushoboze.
Yosuwa nawe yaravuze ngo : njye n’umuryango wanjye tuzakorera Uwiteka. Imana iduhe ubwenge dutoze abana bacu kubaha Uwiteka hanyuma natwe tumukorere n’abacu. Mu kuba mu Mana no kuyikorera harimo imigisha, kandi nibwira ko ntawe utakwifuriza abana be umugisha. Twibuke imigisha iri mu Gukegeka kwa kabiri 28:1-14, nyuma y’iyo migisha muri iki gitabo naho tuhasanga imivumo Gutegeka kwa kabiri 28:15-68
Burya ngo Uwiba aba atoza uwo ahetse. Ese ni uruhe rugero turimo gutoza abana bacu? Ese niki turimo kubigisha? Twibuke ko imivumo yibyo tugenderamo bidatunganye bigera no kurubyaro rwacu ndetse no kubuzukuru bacu. Muze twikubite agashyi tugendere mu Mategeko y’Imana tunabitoze abadukomokaho, kandi Imana izadushyigikira.
Ikindi ntidutinye gucyaha abana, tubarinde ibibarangaza.
Amahoro y’Imana abana natwe.

robotstxt: allowed

filter: keep


text:
Waba uzi ko nawe wahamagariwe gukorera Imana?
Kuva 3&4
Uyu munsi, nifashishije ubuzima bwa Mose, nashoboye kwigamo ibintu byinshi bijyanye n’umuhamagaro wo gukorera Imana.
1. Imana ntabwo ijya ihamagara abantu basanzwe biteguye kuyikorera ahubwo ijya iteguza kandi igategura abo ihamagaye. Urebye Mose, Samweli, Yesaya, Yeremiya, Pawulo, ....urasanga bose batari biteguye gukorera Imana. Imana ibasanga niyo yabateguje kuyikorera aba ari nayo ibategura.
2. Igihe cyose umuntu agitekereza ko ashoboye umurimo w’Imana akora, aba ataragera ku rugero nyarwo rwo gukorera Imana. Mose yigeze kugira ishyaka ryo gukorera Imana ndetse anagerageza kuyikorera mu gihe yiyumvagamo ubushobozi nyamara ntabwo byakunze.
3. Gukorera Imana ntabwo ari impano ya bake. Ni inshigano buri wese afite. Twaremewe imirimo myiza muri Kristo.
4. Uwo Imana ihamagaye kuyikorera imuha n’ubushobozi bwuzuye bwo gukora. Mose yatanze impamvu zigera kuri 5 nyazo zigaragaza ko adashoboye gukorera Imana ariko byarangiye akoze neza. Ibi byatewe n’uko Imana yamuhamagaye hageze kd nawe ashyitse.
5. Igipimo cy’ubushobozi bwo gukorera Imana ntikigirwa n’abantu ahubwo gifitwe n’Imana yonyine. Ntabwo ari Mose wemeje ko igihe n’ubushobozi bwo gukora bigeze. Nta n’ubwo ari abantu bamubonyemo ubushobozi ahubwo n’Imana. Ikibabaje n’uko abantu bapimira ubushobozi bwo gukorera Imana kubyo biyiziho ubwabo cg ku bivugwa n’abantu.
Wegere umushumba wawe muvugane kubyo ugomba gukora mu Itorero ubarizwamo. Uyu ni umwaka wo gukorera Imana.
Mugire igitondo cyiza mwese. Ndabakunda.
Dr Fidèle MASENGO, Umushumba Foursquare Gospel Church Kimironko masengof@yahoo.fr


text:
Ni nyuma y’aho uyu munsi ku wa 1 Ugushyingo 2016, iyi Minisiteri ifatanyije n’Ikigo cy’Igihugu gishinzwe gukwirakwiza amashanyarazi, REG, batangije gahunda bise “ Amashanyarazi kuri bose” igamije kugeza umuriro kuri buri munyarwanda.
Nkuko Minisitiri w’Ibikorwaremezo, James Musoni yabitangaje, ngo nta kizakoma mu nkokora iyi gahunda kuko Leta yatangije uburyo bwinshi buzafasha mu kubona amashanyarazi aturuka mu bintu bitandukanye, ndetse hakazabaho no kugabanya ibiciro by’umuriro.
Yagize ati “Iyi gahunda izagerwaho ndetse nkurikije imishinga u Rwanda ruyifitemo, mbona tutazategereza kugera muri uwo mwaka, igiciro cy’umuriro gisa n’ikiri hejuru ariko mu ntego twihaye ni uko mu kwezi kwa mbere ku mwaka utaha tuzaba dufite ibiciro bishya by’amashanyarazi kandi twizera ko bizaba biri hasi, binogeye inganda n’abandi.”
Minisitiri yavuze ko ibi bizagerwaho hakoreshejwe uburyo bwo kugabanya igiciro cy’amashanyarazi, ndetse n’icya gaz ku buryo buri muntu wese abasha kukigiraho ubushobozi.
Umuyobozi Mukuru wa REG, Jean Bosco Mugiraneza yavuze ko hari ibimaze gukorwa kugira ngo kugeza amashanyarazi kuri bose bigerweho.
Yagize ati “ Amafaranga aba yagiye mu ngengo y’imari mu gihugu bigaragaza imbaraga Leta iba yashyize muri uru rwego kuko ari rumwe mu misingi iterambere rishingiyeho. Ku bijyanye n’amashanyarazi, ubu tumaze kugira Megawatt 190, kandi hakaba hari n’indi mishinga iri gutangira.”
Muri iyo mishinga harimo uwa Rusumo wo kubyaza amazi amashanyarazi, uwo gufata Nyiramugengeri ikayibyazwa amashanyarazi iri hafi gutangira, n’undi wo gukura amashanyarazi muri gaz Methane, ibi byose akavuga ko bizatuma amashanyarazi arushaho kwiyongera mu gihugu.
REG, ivuga ko muri gahunda yo kugeza amashanyarazi mu cyaro bageze kuri 27%, aho 25% ituruka ku miyoboro minini na ho 2% bigaturuka ku mirasire y’izuba.
Mu nama igamije kureba icyakorwa kugira ngo gahunda Umuryango w’Abibumbye washyizeho yo kuba mu mwaka wa 2030 abaturage bose b’Isi bazaba bagerwaho n’amashanyarazi ahendutse kandi anogeye buri wese, inzego zibishinzwe mu Rwanda zatangaje ko hashingiwe ku kuba u Rwanda rukomeje kuza ku isonga mu korohereza ishoramari, ngo nta kabuza ko abandi bashoramari bazarushaho gushora imari yabo muri uru rwego.
Iyi gahunda u Rwanda rwatangije ije yuzuza icyerekezo rwari rwarihaye yo kuba mu mwaka wa 2020 Abanyarwanda bose bazaba bacaniwe, na ho 2030 bakaba bafite umuriro bose kandi udacikagurika.


text:
Imiryango 10 y’abarokotse Jenoside mu Bisesero yahawe amazu
Imiryango 10 y’abarokotse Jenoside mu Bisesero, Umurenge wa Rwankuba, Akarere ka Karongi ku wa 08 Nyakanga 2016 yashyikirijwe amzu yubakiwe na Good News International.
Mukankaka Bernedette, umukobwa w’impfubyi ufite abandi arera akaba umwe mu bashyikirijwe inzu, avuga ko akurikije ubuzima yabagamo, atiyumvishaga ko ashobora kuba mu nzu nk’iyo yahawe dore ku buri nzu ifite agaciro ka miliyoni 6 n’ibihumbi 600FRW.
Ati “Sinashoboraga gutekereza ko nshobora kuva mu nzu yendaga kungwaho nkajya mu nzu nk’iyi mpawe, mfite abana mpagarariye bari ku ishuri nibaza bazajya babona aho barara kandi bazatungurwa, n’abandi bana b’impfubyi benshi ni njye baza basanga, bazajya babona aho barara. ”
Uwitwa Nzabitega Emmanuel, we ati “Ndishimye birenze kwishima, nijoro icyakomaga navugaga nti inzu igiye kungwaho, umuyaga wahuha nti karabaye, ariko Imana ishimwe ngiye kujya ndyama nsinzire.”
Benjamin Kayumba, Umuyobozi w’umuryango ufasha abana, abapfakazi n’abatishoboye (Good News international) mu Rwanda, avuga ko batekereje gufasha abanya-Bisesero nyuma yo kumenya akaga bahuye na ko.
Ati “Twumvise amateka y’abarokotse mu Bisesero n’uburyo amazu babayemo yagiye asenyuka kuko ngo yagiye yubakwa ari ubutabazi bwihuse, dusanga hari mu hantu tugomba kugeza ubufasha bwacu kuko bababaye.”
Umuyobozi w’Akarere ka Karongi Wungirije ushinzwe Imibereho Myiza, Mukashema Drocelle, yashimye ubu bufasha, yizeza n’abandi batarubakirwa ko akarere kagiye gutangira igikorwa cyo kubasanira ndetse no kubakira abafite inzu bigaragara ko zidashobora gusanwa.
Uyu muryango, na wo ufite gahunda yo gukomeza kubakira abandi mu byiciro bitandukanye, bityo hakaba hanakozwe umuganda wo gusiza no gutunda bimwe mu bikoresho by’ibanze bizifashishwa.


text:
Ibintu 3 byafasha umukoresha kwirinda kurakara uri ku kazi
Mu kazi gasanzwe ka buri munsi hari igihe umukoresha arakarira abo ayobora, kandi ibi akabikorera no mukazi bifatwa nabenshi nk’ibitari byiza, aha rero hari ibintu bitatu byafasha umukoresha kwirinda kurakara ku kazi.
Urubuga rwa References dukesha iyi nkuru rubitondekanya ku buryo bukurikira:
1. Rinda icyubahiro cyawe
Igihe umukoresha agaragaje uburakari bukabije ku kazi bituma asuzugurwa n’abakozi.
Nta muntu ukunda gutukirwa mu ruhame, bitera igikomere ku mutima kandi bisuzuguza (...)
Mu kazi gasanzwe ka buri munsi hari igihe umukoresha arakarira abo ayobora, kandi ibi akabikorera no mukazi bifatwa nabenshi nk’ibitari byiza, aha rero hari ibintu bitatu byafasha umukoresha kwirinda kurakara ku kazi.
Urubuga rwa References dukesha iyi nkuru rubitondekanya ku buryo bukurikira:
1. Rinda icyubahiro cyawe
Igihe umukoresha agaragaje uburakari bukabije ku kazi bituma asuzugurwa n’abakozi.
Nta muntu ukunda gutukirwa mu ruhame, bitera igikomere ku mutima kandi bisuzuguza ubikorewe mu ruhame.
Igihe umwe mu bakozi atarangirije akazi yagombaga gukora ku gihe, mu cyahe mu kinyabupfura, witonze, utagaragaje uburakari, kuko gukorana ubushishozi, bituma hagati yawe n’abakozi haba umwuka wo kubahana, no gutuza nta numwe ubangamiye undi.
2. Shishoza mbere yo gufata ibyemezo:
Ntukagire icyemezo na kimwe ufata warakaye, kuko bishobora kugira ingaruka mu kazi.
Uburakari bushobora gutuma ufata icyemezo nko kwirukana umukozi ku kazi, cyangwa ugatuma asezera, kandi atari ngombwa.
Ntukemere ko amarangamutima y’uburakari akuyobora mu gihe hari akazi gakeneye abakozi bo ku gakora.
Mu gihe hari icyakurakaje byirengagize, uko umwanya ugenda ushira n’umujinya uragenda ushira, nawe ubone umwanya wo gutekereza no gufata icyemezo witonze.
3. Tekereza ku byabaye
Hari impamvu yatumye urakara, nk’umuntu ufite icyerekezo n’inshingano, ntugomba guhutiraho ngo ugaragaze uburakazi imbere y’umukozi, banza ushishoze urebe icyabiteye, ubone kugira icyemezo ufata.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Iki gitaramo cyiswe ‘Christmas Carols Concert’ kizahurirana n’ibirori byo kwizihiza imyaka icumi ishize Choeur International et Ensemble Instrumental de Kigali (CIEIK) ibayeho. Igitaramo kizaba kuwa 7 Mutarama 2017 kuri Serena Hotel guhera saa kumi n’ebyiri z’umugoroba.
Kwinjira muri ‘Christmas Carols Concert’ ni amafaranga y’u Rwanda ibihumbi icumi [10,000 frw] mu myanya y’imbere n’ibihumbi bitanu [5000 frw] mu byicaro bisanzwe.
Kikazaba ari igitaramo cy’umwihariko kizitabirwa n’abaririmbyi bafite ubuhanga bwihariye batoranyijwe mu makorali akomeye mu Rwanda hose, hari abaririmba ku giti cyabo (solistes) ndetse n’abaririmbira hamwe (Choir).
Umuyobozi wa Choeur International, Mushinzimana Benjamin yavuze ko abaririmbyi n’abacuranzi b’iyi korali biteguye gukora igitaramo gifite umwihariko kurusha ibindi byose byakozwe kuva yashingwa.
Yavuze ko “kwizihiza iyi sabukuru bigamije gutaramira Abanyarwanda ko abaririmbyi ba Choeur International bageze ku rwego mpuzamahanga mu kuririmba.”
Yongeyeho ati “Ni no kugeza ku Banyarwanda bose ibitaramo byo kwizihiza iyi sabukuru y’imyaka icumi, twatangiriye i Rwamagana ku itariki ya 18 Ukuboza 2016 tukazakomereza no mu zindi ntara nyuma y’igitaramo tuzakora muri Serena kuwa 7 Mutarama 2017.”
Iki gitaramo giteguwe nyuma y’uko mu mwaka wa 2015, mu bihe bya Noheli n’Ubunani Choeur International yakoze igitaramo cy’umusogongero w’indirimbo zo kwizihiza ivuka ry’akana Yezu, cyabereye muri Serena Hotel cyitabirwa n’umubare munini w’abakunda umuziki w’umwimerere by’umwihariko abizihiza Noheli.
Amavu n’amavuko ya Choeur International de Kigali
Choeur International et Ensemble Instrumental de Kigali (CIEIK) ni umuryango w’abaririmbyi washinzwe ku itarikii ya 21 Mata 2006, ubona ubuzima gatozi mu mwaka wa 2008 bugengwa n’itegeko no26/11 ryo kuwa 11 Gashyantare 2008 riyemerera gukorera aho ariho hose mu Rwanda.
CIEIK ikaba ari umuryango udaharanira inyungu wemewe n’itegeko no 4/2012 rigena imikorere y’imiryango idaharanira inyungu. Ifite icyicaro muri St. Paul i Kigali muri Nyarugenge.
Chœur International et Ensemble Instrumental de Kigali (CIEIK) igizwe n’abaririmbyi baturuka mu makorari anyuranye mu gihugu ndetse n’abanyamahanga bemerewe kuyiririmbamo mu gihe bagaragaza ubuhanga mu kuririmba. Ibarizwamo abaririmbyi bo mu madini n’amatorero atandukanye kuko ari umuryango w’abaririmbyi hadashingiwe ku idini cyangwa ku bitekerezo bya Politiki ku buryo indirimbo iririmba buri wese aziyumvamo bitewe n’imyemerere ye.
Chœur International yakoze ibintu byinshi muri iyi myaka 10 imaze ishinzwe. Yahinduye mu buryo bugaragarira imiririmbire y’amakorali mu Rwanda, cyane cyane amakorali aririmba muzika yanditse ku manota.
Ifatanyije na Minisiteri y’Umuco na Siporo yateguye kandi ikora ibitaramo bitandukanye byo kwibuka abahanzi ba mbere banditse kandi bahimba indirimbo zanditse ku manota bazize Jenocide yakorewe Abatutsi barimo Rugamba Cyprien, Padiri Alfred Sebakiga, Padiri Musoni, Padiri Byusa, Saulve Iyamuremye n’abandi.
CIEIK yagize uruhare mu gutegura indirimbo yubahiriza umuryango wa Afurika y’Iburasirazuba EAC izwi nka “Jumuiya Yetu.”
Mu mwaka ushize wa 2013 CIEIK ni bo baririmbye iyi ndirimbo yubahiriza EAC ubwo hatangizwaga iserukiramuco ry’ibihugu bigize EAC ryari ryiswe JamaFest ryabereye i Kigali.
Mu bindi bikorwa Choeur international et Groupe instrumental de Kigali yateguye harimo ihuriro ry’amakorari rya 6 ryakoranyije amakorari yakoze igitaramo cyo kwibuka abaririmbyi bo mu bihugu duturanye Kenya, Uganda, RDC hamwe na Korari zo hirya no hino mu gihugu.
Choeur International yitabiriye ibitaramo mpuzamahanga byabereye mu bihugu bitandukanye birimo Burundi, Uganda, Tanzaniya, Kenya na Ghana aho yahagarariye u Rwanda kandi ikitwara neza muri byo.
Incamake ya Christmas Carols Concert 2015


text:
Byatangiye imbeba yagiye mu rusengero kwisengera, ni uko ikebutse inyuma ibona injangwe iri kuza isatira nayo ije mu masengesho ya twibature iyicara iruhande, ya mbeba iti "Nshuti yanjye ngirengo nawe urabibona ko turi mu rusengero nta bintu byo kuryana birimo, sibyo?".
Injangwe iyiha urwamenyo iti "Ubwose wowe urusha umubiri wa kirisito(christ) agaciro kandi wo hano barawurya nkanswe uwawe; ahubwo senga vuba ubu ndi gushima imana ku mafunguro y'iki gitondo impaye."
Urwenya:Imbeba n'ipusi mu rusengero
Byatangiye imbeba yagiye mu rusengero kwisengera, ni uko ikebutse inyuma ibona injangwe iri kuza isatira nayo ije mu masengesho ya twibature iyicara iruhande, ya mbeba iti "Nshuti yanjye ngirengo nawe urabibona ko turi mu rusengero nta bintu byo kuryana birimo, sibyo?".


text:
Ishuri ryigisha imyuga n’ubumenyingiro EFA Nyagahanga, rihereye mu murenge wa Gatsibo mu karere ka Gatsibo ryizihije isabukuru y’imyaka 40 rimaze rishinzwe, ubuyobozi bwaryo bukaba bwishimira ko bwateje imbere ubumenyingiro, cyane cyane ku mwana w’umukobwa.
Iri shuri ryashinzwe mu rwego rwo kongera umubare w’abanyarwanda biga amasomo y’ubumenyingiro irimo imyuga itandukanye yafasha uwayize kudategereza kuzahabwa akazi, ahubwo bagahanga imirimo ndetse bagatanga akazi kubatagafite, batuye mu karere ka Gatsibo.
Nkuko byari mu mugambi w’ababikira bagize uruhare mu ishingwa ry’iki kigo, ngo mu ntego z’ibanze bari bafite harimo kuzamura uburezi bw’umwana w’umukobwa, dore ngo muri iyo myaka wasangaga nta mahirwe umwana w’umukobwa yahabwaga angana n’ay’umuhungu.
Uko imyaka yagiye ishira ikigo cyaje kwakira n’abahungu, aho kuri ubu iki kigo cyigwamo n’abakobwa ndetse n’abahungu mu mashami y’ubuhinzi n’ubworozi ndetse no gutunganya ibijyanye n’amafunguro k’uburyo bugezweho.
Ubwo bizihizaga isabukuru y’imyaka 40 iki kigo kibayeho, abanyeshuri biga muri iki kigo cya EFA Nyagahanga, bamurikiye ababyeyi babo ndetse n’abari baje kwifatanya nabo umusaruro w’ibyo bamaze kwiga, bishingiye k’ubumenyi bahabwa muri iri shuri, burimo guhinga kijyambere ndetse n’ubworozi bugezweho.
Bamwe muri aba banyeshuri baganiriye n’Imvaho Nshya, bemeza ko ibyo bigira muri iki kigo bitazabura kubaha imirimo bakora mu gihe bazaba basoje amasomo yabo, kandi ngo n’iyo batabona akazi, bashoboye no kwihangira imirimo, dore ko banigishijwe uburyo bwo gukorana n’ibigo by’imari.
Umutoniwase Anisian, umunyeshuri wiga ibijyanye no gutunganya amafunguro yagize ati:"Ushobora nko kurangiza kwiga kubera ko akazi ka Leta kabuze, ukajya hanze ukihangira imirimo kuko ari nabyo Leta ishaka, nk’uko mwabyiboneye dukora ibintu byinshi cyane bituruka k’ubuhinzi n’ibijyanye no korora."
Mugihe bishimira ibyagezweho mu gihe cy’imyaka mirongo ine ishize, hari bimwe mu bibazo byagiye bigaragazwa nk’imbogamizi, aho muri iki kigo inyubako zirimo n’ibyumba by’amashuri bigisakajwe amabati ya ‘Asbestos’, ubusanzwe yaciwe mu Rwanda.
Umushumba wa Diyoseze ya Byumba, Musenyeri Nzakamwita Seriviliyani, avuga ko batangiye kuvugurura iri shuri ndetse mu gihe cya vuba aya mabati azaba yavuyeho.Yakomeje avuga ko hari n’imishinga yo kongera ibindi byumba byamashuri kuko kuri ubu hiyongereyeho n’irindi shami.
Musenyeri Nzakamwita yagize ati "Mu bushobozi bwabo barimo barahavugurura, ariko murabona ko hariho ariya mabati, ubu dufite gahunda yo kuhavugurura no kongera ibyumba kugira ngo bashobore kwakira abana benshi bashoboka, kandi no gushyiraho nyine n’ubwo buryo bwo gutegura ibituruka kubuhinzi n’amatungo."
Ku bijyanye no kuba imishani iki kigo cyifuza gukoresha zitabona umuriro uhagize nk’uko byagaragajwe na Dusabimana Innocent, umuyobozi w’iri shuri, Umuyobozi w’akarere ka Gatsibo Gasana Richard, yijeje iki kigo ko bagiye gushaka uko cyabona uyu muriro wifuzwa.
Uretse ubuhinzi n’ubworozi bw’inkwavu, indogobe, ingurube, intama z’ubwoya n’andi matungo, kuri ubu harishimirwa kuba muri iki kigo haragejejwe imashini zigezweho zizifashishwa mu guturaga amagi, zifite n’ubushobozi bwo guturaga imishwi 48 mu minsi 21.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Kacyiru Executive Apartments, imaze imyaka 10 itanga serivisi ntagereranywa ku bakeneye amacumbi
Kacyiru Executive Apartments ni amacumbi yatangiye gukora muri 2006 atanga serivisi zitandukanye ndetse agafasha abantu b’ingeri zose kubona aho baba by’igihe gito n’ikirekire bitewe n’impamvu zitandukanye.
Aya macumbi akorera mu nyubako zubatswe n’Ikigo cy’Igihugu cy’Ubwiteganyirize mu Rwanda, RSSB mu rwego rwo kongera umubare w’amacumbi meza yo ku rwego rwiyubashye kandi ari ku giciro giciriritse.
Agenewe Abanyarwanda n’abanyamahanga kandi umuntu ashobora kuhakodesha haba mu gihe cy’amasaha make cyangwa akaba yafata imyaka myinshi.
Kacyiru Executive Apartments igizwe n’amacumbi 50, guhera ku y’ibyumba bibiri byo kuryamamo kugeza kuri bine.
Buri cyumba kiba ari kigari kisanzuye kandi kirimo wireless y’ubuntu ndetse na televiziyo ifite shene ya DStv.
Mu gikoni no mu buriro uhasanga ibikoresho byabugenewe nka frigo, amasafuriya, amashyiga ya kizungu, amasorori, ibiyiko n’ibindi byose nk’ibyo umuntu akenera gukoresha iwe mu rugo.
Ku bafite imodoka, nabo baratekerejwe kuko hari parking nini kandi ifite umutekano ku buryo imodoka zidashobora kwangirika cyangwa kwibwa.
Haba umuntu ku giti cye, umuryango w’abantu benshi cyangwa itsinda ry’abantu, bemerewe kuba bakodesha amacumbi muri Kacyiru Executive Apartments.
Akarusho ni uko iyo ukodesheje icumbi ukahamara imyaka irenze itanu batangira kukugabanyiriza igiciro wishyuraga ku kigero cya 10%.
Uburyo bwo kwishyura no gusaba icumbi
Gusaba icumbi muri Kacyiru Executive Apartments, iherereye mu Murenge wa Kacyiru, mu Karere ka Gasabo ho mu Mujyi wa Kigali bikorwa amasaha 24 kuri 24 mu minsi irindwi y’icyumweru.
Ushobora gukoresha telefoni kuri 0734000221 cyangwa ukifashisha email ya [email protected] cyangwa ukabasura ku rubuga rwabo arirwo www.centuryesttate.com.
Kwishyura bikorwa kuri banki cyangwa ugakoresha Visa Card.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abaturiye ubuvumo bwa Marangure buri mu murenge wa Mudende mu karere ka Rubavu, birirwa bashakamo imari yaba yarasizwemo n’abazungu bakoronije u Rwanda.
Ubu buvumo bwa Marangure buhereye mu kagali ka Kanyundo mu murenge wa Mudende bamwe mu basaza bazi amateka yabwo kuva kera bavuga ko bwarakoreshejwe n’abazungu mu gihe cy’ubukoloni.
Habarugira Eriphase umuturage wavukiye muri ako gace mu mwaka wa 1935, we n’abandi basaza bavuga ko ubu buvumo bwa Marangure, babuturiye kuva kera bemeza ko amateka yabwo ahera 1945 nyuma y’intambara ya kabiri y’isi, kuko bwakoreshwaga n’abazungu b’Ababiligi nk’ububiko bw’ibikoresho byabo.
Ati “Abazungu bajyaga baza, habaga umuntu wahirirwaga witwaga Senduguya barazaga akabajyanamo hari ibintu byinshi byabaga bifunze bajyanagamo ntitumenye ibyo aribyo, abo babiligi bategekaga iki gihugu barazaga bakabijyanamo basohoka hakarindwa ntawageragamo.”
Umuyobozi w’umutekano mu mudugudu wa Mutura ubu buvumo buhereyemo Renzaho J.Paul we avuga butari ububiko bw’Ababiligi, ahubwo ari Abadage babitsemo ibikoresho byabo bahunga ababiligi nyuma y’aho bari bamaze gutsindwa mu ntambara.
Ati “Hari abemeza ko aha hashyirwagamo imari abazungu bahishemo ibikoresho byabo nyuma yo gutsindwa, kuva 2009 hari abaturage basigaye birirwa muri ubu buvumo bacukura bashakisha imari yaba yarasigayemo bashaka ubukungu, abantu barazwi kugeza magingo aya bahoramo bamwe bahagaritse imirimo na n’iyi saha barimo.”
We n’abandi baturage bavuga ko abantu bahora bacukura muri ubu buvumo bareba niba hari igikoresho cyangwa indi mari bakuramo yaba yaratawe n’ab’abazungu.
Ubuyobozi bw’akarere ka Rubavu burabuza abaturage kujyamo buvuga ko bugiye gushakisha amakuru nyayo y’aho, kuko ari n’ahantu nyaburanga hatoranijwe kandi hagiye kubungwabungwa mu rwego rw’ubukerarugendo.
Umuyobozi w’Akarere ka Rubavu wungirije ushinzwe imari n’iterambere ry’ubukungu Murenzi Janvier asaba aba baturage kureka kwinjira muri ubu buvumo, bagategereza ko habanzwa gushakishwa amakuru yanyayo kuri ubwo buvumo.
Ati “Abaturage nibareke kujyamo hari n’ubwo wasanga harimo ikintu cyakwangiza ubuzima bwabo tugiye gukora ubushakashatsi turebe neza uko bihagaze kandi ku bufatanye na RBD tugiye kureba uko hasigasirwa amateka y’aho ntapfukiranwe.”
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Batemberejwe i kuzimu– 7 bo mu rubyiruko rwa Colombiya (igice cya 2)
Mu masegonda make, twumva turi ahantu hameze nk’aho nta kintu na kimwe kirimo « vide » twumva ubwoba bwinshi cyane. Nyuma tuza kugera hafi y’ahantu hari ubuvumo hakingishijwe iinzugi ziteye ubwoba cyane. Twumvise umunuko uteye ubwoba n’ubushyuhe butihanganirwa. Tumaze kwinjira aho hantu twabonye ibintu biteye ubwoba.
Aho hantu hose hari hazimagijwe n’umuriro noneho abantu ibihumbi n’ibihumbi bari bari muri uwo muriro.Bari bari mu mubabaro mwinshi cyane. Iryo yerekwa ryari riteye ubwoba cyane ku buryo tutashakaga no kubireba.
Aho hantu hari hagabanijemo ibice by’uburyo bw’ibihano bikomeye cyane n’umubabaro mwinshi. Kimwe mu bice bya mbere Umwami yemeye ko tureba ni igikombe cy’ibibindi. Ni izina twahahimbye. Hari hari za miliyoni z’ibibindi zishinze mu butaka Imwe imwe yose yabaga iri kubiramo amazuku. Muri buri kibindi hari harimo umwuka w’umuntu wese waje mu muriro amaze gupfa. Mu gihe iyo myuka yari imaze kubona umwami, yatangiye gusakuza no kuboroga iti : « Mwami, tubabarire, Mwami duhe amahirwe yo gusohoka hano hantu ! Mwami mvana aha hantu noneho nzahamya ko aha hantu habaho byukuri. » Yari ama miliyoni y’abagabo, abagore n’urubyiruko bose bari bari aho hantu.
Twabonaga abo bantu bose batakishwa ‘umubabaro bari bafite. Twari dufite intimba nyinshi n’umubabaro turebye uko imibiri yabo yabaye. Inyo zinjiriraga zigasohokera mu kanwa, mu matwi, no mu maso yabo yangiritse. Kandi inyo zabaga ziri kwinjira mu mibiri yabo Yesaya 66:24. Hari ibirimi by’umuriro byazamukaga bikagera kuva kuri 3m kugeza kuri 5m. Muri buri kirimi cy’umuriro habaga harimo umwuka w’umuntu wapfuye noneho akamanuka i kuzimu.
Umwami yatwemereye kureba umuntu umwe yari ari mu kibindi kimwe cy’umuriro muri ibyo. Yari acuramye noneho inyama zo mu maso he zikajya zikata mo ibice. Tugiye kwumva twumva arimo gutaka no guhamagara Yesu ati :: "Mwami mbabarira ! Mwami mpa amahirwe amwe gusa unsohore aha hantu ! » Ariko Umwami Yesu ntiyashaka kumureba. Yamuteye umugongo. Yesu abikoze atyo, uwo muntu yahise atangira kumutuka no kuvuma izina rye Uwo mugabo yari « John Lennon » yari umunyamuryango wa groupe y’abanyamuzika y’aba « sataniste » yitwa « Les Beatles » yari umuntu wajyaga asuzugura akanapinga cyane ijambo ry’Imana mu buzima yabashije kubaho kw’isi. Ubwo twagendaga ku nkombe z’aho hantu, imyuka yatwoherezaga ibiganza, isaba imbabazi.
Niba utarasomye igihe cya 1 kanda hano ugisome:
http://www.agakiza.org/spip.php?article3218
Ushaka ubuhamya budasobanuye wabubona kuri : http://spiritlessons.com/Documents/7_Jovenes/French_Revelations_sur_lEnfer_7_Columbian_Youths_Hell.pdf
Uwasemuye Kiyange Adda- Darlene agakiza.org


text:
Imvugo wumve ibyo mvuga nturebe ibyo nkora ikwiye gucika ku bakozi b’Imana
Aya ni amwe mu magambo ashushanya ubuzima bwa bamwe mu bigisha b’ijambo ry’Imana, nyuma yo gusohoka mu nsengero no hirya no hino mu matorero ya gikirisitu, aho usanga ibikorwa bya bamwe bihabanye cyane n’ibyo bigisha nyamara ugasanga ba nyir’ ukubikora birengagiza ko ibyo babwiye abandi nabo bibareba ndetse hari igihe kizagera bakabibazwa n’undi mucamanza utabera ndetse udasengera mu nsengero bayobora.
Ubuzima nk’ubu bwo kubeshyesha ururimi abakumva nyamara ukagaragarira mu mirimo ukora ni bumwe mubwo Imana itajya yishimira na gato, iyo dusomye Abaroma 2:17 hagira hati “ubwo witwa umuyuda ukiringira amategeko,ukirata Imana, ukamenya ibyo ushaka ukarobanura iby’ingenzi kuko wigishijwe amategeko, ukizigira ko uri umurandasi w’impumyi n’umucyo w’abari mu mwijima n’umubwiriza w’abanyabwenge bucyen’umwigisha w’abana, kuko mu mategeko ufite ikitegererezo cy’ukuri n’ubwenge kibonerwa muri yo. Mbese wigisha abandi ntiwiyigisha ? Ko uhana abandi kwiba nawe ukiba ? Ko uuvuga ngo ntugasanbane nawe usambana, ko wanga ibishushanyo bisengwa nawe ukanduza urusengero ? Ko wirata amategeko nawe ugayisha Imana kuyacumura ? Izina ry’Imana riratukwa mu bapagani ku bwanyunk’uko byanditswe !
Kuva cyera amategeko yahozeho ndetse hari benshi bari bazi no kuyigisha cyane kurusha bamwe mu b’ubu, bakanayirata cyane, ariko Bibiliya ijambo ry’Imana ryerekana ko amategeko atigeze akiza abo bantu ibyaha ,ahubwo kubw’urukundo Imana yadukunze yashimye ko ducungurwa kubw’ubuntu no kwizera kristo yesu, kubw’uwo umwizeye ubuzima bwe buva mu magambo bukajya mu bikorwa, yaba uwigisha n’uwigishwa baba bashya, kamere zabo zigapfa bakamera nk’abazutse ku bw’imirimo myiza bakora igasimbura imibi yakera bakoraga.
Birababaza cyane icyo usanze hari umukozi w’Imana wabaye iciro ry’Imigani mu bamuzi ndetse bazi ibyo akora, nyamara mu gihe abamwumvaga ku maradiyo, mu nyandiko nk’izi ,kuri televisiyo n’ahandi bamwumvaga nk’uwagira umumaro mu guhindura ubuzima bwa benshi, cyangwa nk’uwaba umwizerwa ,bituma rero umuntu yibaza iherezo rya bene abo ndetse akanibaza kuri rya jambo rigira riti “ Dore ndaza vuba nzanye ingororano ,kugirango ngororere umuntu ibikwiriye ibyo yakoze ? (Ibyah 22”12).


text:
Ubusanzwe iyo umuntu agiye guteka utu dukoko tuboneka mu nyanja, abanza gushyushya amazi yamara kwatura(kubira) bakatujuganyamo tukiri tuzima.
Abashinzwe kurengera inyamaswa mu Busuwisi bavuga kuba Inigwahabiri zidafite ubushobozi bwo gutaka, bidakuraho ko zumva ububabare.
Bemeza ko izi nigwahabiri zifatwa zikamara iminsi zitararibwa zashyizwe ahantu hakonje cyane nta mazi cyangwa ibiribwa zibona, barangiza ibyo bakazishyira mu mazi ashyushye cyane mu gihe cyo kuziteka.
Ikinyamakuru Le Temps cyandikirwa mu Busuwisi na cyo cyanditse kiti “Inigwahabiri ntizibasha gutaka iyo zishyizwe mu mazi yabize, ariko ibyo ntibivuze ko zitagerwaho n’ingaruka, bityo zikwiye kwitonderwa.”
7sur7 dukesha iyi nkuru ivuga ko ibi ari byo byatumye bategura umushinga w’itegeko rigena imitekere y’utu tunyabuzima, ituma tudahura n’ububabare.
Muri uyu mushinga w’itegeko bifuza ko ryashyirwaho, hagenwa uburyo bwo kugabanyiriza ububabare utu tunyabuzima binyuze mu kubanza kutwica mbere y’uko dushyirwa mu mazi ashyushye. Mu buryo bubiri buteganywa kwifashishwa, harimo imashini yica utu dukoko hakoreshejwe umuriro w’amashanyarazi(Crustastun) cyangwa se hagakoreshwa icyuma.
Abaharanira uburenganzira bw’inyamaswa mu Busuwisi bavuga ko ibi nibiramuka bidakurikijwe, bazarwana urugamba rwo gukumira ko ‘Homard’ zinjizwa muri iki gihugu ari nzima.
‘Homard’ n’ubundi bwoko butandukanye bw’inigwahabiri, ni zimwe mu nyamaswa Ishami rya Loni rishinzwe Ubuhinzi n’Ibiribwa ku Isi (FAO), rishishikariza abantu kurya kuko zifite intungamibiri zafasha mu kurwanya indwara zituruka ku mirire mibi.


text:
Uyu mugore umaze imyaka igera kuri 63 atunzwe n’iri funguro, amara amasaha menshi akanja umucanga buri munsi, ndetse rimwe na rimwe akawukura no ku bikuta by’inzu ye.
Ati “Maze imyaka igera kuri 63 ndya umucanga, nkunda kuwurya kandi nta ngaruka wangizeho. Sinigeze ngira ikibazo cy’igifu ndetse umunwa n’amenyo yanjye ameze neza cyane. Nshobora gukanja ibuye rikomeye singire ikibazo.”
Metro dukesha iyi nkuru itangaza ko Kusma atarigera ajya kwa muganga na rimwe kubera ikibazo yatewe no kurya ibilo bibiri by’umucanga buri munsi.
Kusma yatangaje ko yatangiye kurya umucanga afite imyaka 15, aza kurwara igifu ariko kiza guhita gikira, kuri ubu yumva iri funguro ryarabaye ubuzima.
Ati “ Numva imyunyungugu iri mu mucanga impa imbaraga zo gukora akazi kanjye ka buri munsi ko guhinga. Abuzukuru banjye bansaba ko najya kwa muganga bakampa ubufasha bwo kureka kuwurya ariko njye mbona nta mpamvu yabyo.”
Yakomeje agira ati “ Mfite ubuzima buzira umuze kandi byose mbikesha kurya umucanga.”


text:
Ese niba umukunzi wawe umuteye inda idateganijwe mukwiye guhita murushinga?
Iki kibazo gikunda kwibazwa nabantu benshi,nyamara umubare munini w’abantu bakundana basigaye bafata icyemezo cyo guhita barushinga igihe umusore amuteye inda ari nayo mpamvu ingo z’ikigihe zitakimara kabiri,ntago gufata icyemezo cyo kubana ari bibi gusa mubanze mutekereze niba koko witeguye kubana n’uwomuntu akaramata nkuzo uzabisezerana,umukobwa iyo atwise bimutera isoni aho anyuze hose aba abona babibona niyo inda yaba ikiri ntoya cyane akumva ntago ashaka kuzagira icyo gisebo mumuryango ,naho umuhungu nawe yatera umukobwa inda kugirango amwereke ko amukunda cyane kandi atazamutererana agahita amusaba ko babana nibyiza ariko ntukabikore uhubutse.
Umukunzi wawe umuhora hafi ukamuhoza kumutima. Umurahirira ko ntakizabatandukanya. Ese umunsi azakubwira ko atwite muzabyifatamo gute? Umuntu utaratera inda cg ngo aterwe inda ahora yiyumvamo imbaraga. Ahora aziko ariwe uzi itariki n’umunsi n‘ isaha azaterwaho inda.
Kuri iki gihe kwifata kugera kumunsi w’ubukwe bisigaye bigora abantu beshyi. Kubera iki wemera ko umukunzi wawe agukorakora kugera aho mwese muta ubwenge kandi igihe kitaragera. Ikibabaje ni abahungu baca inyuma abakunzi babo. Nigute wifungirana mucyumba, ukarebana film na murumuna wumukunzi wawe? Kandi uzi neza ko uburanga bwe bugukurura. Uzi neza ko avanyemo imyenda ko utamuhakanira. Ibi byabaye I Remera aho umuhungu yateye inda abakobwa babiri bavukana.
Irinde gusaba umukunzi wawe ibiruta ibyo wasaba umugore wawe. Abagabo benshi ntibemera ko abagore babo bagenda ijoro cg ngo bajye mutubyiniro. Ariko wowe, umukunzi wawe ukarara amajoro yose umuhamagara kuri fone. Ukamuzengurutsa utubyiniro twose umubyinisha nkaho ari igipupe utitaye kukweto yambaye ngo umureke atahe aruhuke. Mugihe uteye inda idateganizwe umukunzi wawe mukwiye kubiganiraho. Abakundana bakunda guhubuka bakihutira kubihisha. Umusore agahita ava mwishuri agatangira gushaka ibiraka, no kuguza ayo gukora ubukwe no gukwa.
Umukobwa Akambara imyenda minini ihisha ko atwite. Amasomo akayavamo akirirwa yanike amamera yo kuzakoramo ikigage. Mumiryango yabakire naho niko biba bimeze. Umusore arahubuka agahisha papa we ko umukobwa atwite. Agafata ideni muri bank rizamusenyera urugo. Rigatuma akena n’inzu ye bakayiteza cyamunara. Nawe niba ushaka ideni ryo gukora ubukwe kandi uziko umushahara wawe udahagije. Uziko ntabundi bucuruzi ufite kuruhande urimo urakora. Umukobwa waburaga umwaka kugirango abone diprome akava mwishuri. Akirirwa yambaye imyenda imuhambiriye kugirango ahishe inda. Menyako urimo kubangamira umwana wawe uri munda kandi umukeneye. Hagize icyo aba wahora ubyicuza.
Igihe umukunzi wawe umuteye inda idateganyijwe mukwiye kubiganiraho. Simukwiye kwita kubitekerezo by’imiryango yanyu. Mukwiye kwita kurukundo mufitanye’ mukareba ko rukomeye kuburyo ntakizabatandukanya. Mukwiye kwita kumutungo mufite mutitaye kubabemereye ubufasha. Byanashoboka mugafata igihe cyo kwiyubaka. Kuburyo mwazabana umwana wanyu afite imyaka3. Byose ni ubwuvikana no kwizerana. Biranashoboka ko burumuntu yaba ukwe kandi muri umugore n’umugabo. Menyako amakosa ukora azakugiraho ingaruka ubuzima byawe byose. Birashoboka ko ushobora gushiduka wateye inda umukobwa kandi uzi neza ko papa we nabimenya azakugirira nabi. Akanategeka ko umukobwa avanamo inda. Kuri iy’isi hariho abantu baba bari hej
uru yamategeko kuburyo niyo Satani ababonye aratitira. Nibikubaho uzihutire gukiza amagara yawe nay’umukunzi wawe. Sinarangiza ntababyiye ngo mwirinde SIDA arinako mukoresha agakingirizo ababishoboye bakifata.
Posted by: Fanny Ishimwe, 08/11/2016, 01:10


text:
Inkuru y’ihumure: Ijuru riratabara………..
Abacamanza 5:20
Iyo umuntu agize ikibazo, agerageza gushaka ubutabazi mu buryo butandukanye. Bamwe bajya mu bapfumu, abandi bakitabaza abakomeye ngo babafashe, abandi bakaba bazi ko imiryango yabo yabatabara ariko si byose bagutabaramo, hari ibikorwa n’Imana gusa.
Iyi nyigisho igamije kugukangurira kwiringira ijuru n’imbaraga zaryo kuko Bibiliya itubwiye ko ijuru ritabara. Niba hari ibyo abantu bagutabaramo si byose kuko nta waguha amahoro yo mu mutima, nta waguha agakiza, nta n’uwagukiza icyaha usibye Yesu Kristo gusa.
Ijuru rishobora kugutabara mu bugingo, kandi ryagutabara no mu buzima busanzwe, kuko Ibyahishuwe 3:7 Havuga ngo ufite urufunguzo rwa Dawidi ukinga ntihagire ukingura, ukingura ntihagire ukinga…. Nakubwira ko Yesu ari we ufite ijambo rya nyuma kuri wowe umwiringire azagutabara mu bibazo byawe.
Iyo ubajije umuntu impamvu ari mu bibazo bimugoye cyane arakubwira ngo ni uko atize, cyagwa ngo atagira umufasha, n’ibindi… ariko hari abo ijuru ryatabaye ari ntacyo rihereyeho; ntirihera kuri ibyo wowe wibwira, ijuru riratabara bikazandikwa mu mateka (Kubara 21:14); ibyo byandikwa mu gitabo cy’ intambara z’Uwiteka…amateka y’isi afite ibitabo biyavuga ariko Imana nayo iratabara bikandikwa mu bitabo kuko Imana irwanira abantu bayo ikabatabara.
Dore ingero z’abo ijuru ryatabaye:
Ijuru ryatabaye Mose ageze ku nyanja itukura ingabo z’Abanyegiputa zimuturutse inyuma imbere ye hari inyanja, iruhande hari imisozi. Abantu bacika intege Mose nawe atakira Imana iramubaza ngo ni iki gitumye untakira? Bwira Abisirayeri bakomeze bagende (Kuva 14:10-16) kuko Abanyegiputa mubonye mutazongera kubabona ukundi. Imana igabanya inyanja barambuka bageze hakurya bararirimba ngo ifarasi n’uwihetse yabiroshye mu nyanja.
Ijuru ryatabaye Yosuwa ageze i Yeriko atazi icyo gukora haza umugaba w’ingabo z’Imana aramubwira ngo nje kubera umugaba ingabo z’Imana. Yosuwa aca bugufi Imana isenya Yeriko byandikwa mu mateka.
Ijuru ryatabaye Gideoni rimusanze asekura ingano yihishe riramubwira ngo wamunyambaraga we, haguruka ukize Abisirayeri. Atangira yisuzugura ariko ijuru ryakoresheje abantu 300 batsinda bidasubirwaho ku bw’Uwiteka na Gideoni.
Rimwe Sauli ntiyamenye ko ijuru ari ryo ritabara abonye abanzi bamuteye ajya kuraguza ku mupfumu; kuko atubashye Imana iyo ntambara niyo yaguyemo.
Dawidi yamaze igihe kinini ahigwa na Sawuli ariko Dawidi yari azi ko ijuru ariryo ritabara araritegereza kugeza ubwo azatabarwa n’ubwo yagiye abona uburyo bwinshi bwo kumwica ariko yaravugaga ngo Imana yamushyizeho izi igihe izamukuriraho, kandi igihe kigeze aratabarwa aravuga ngo Uwiteka yambereye umwungeri ntacyo nakennye (Zaburi 23).
Mu gitabo cy’Abaheburayo 11 huzuye abo ijuru ryatabaye kandi si aho gusa Biblia yose yuzuye abo ijuru ryatabaye; nawe iringire ijuru kuko riratabara.
Ese ufite ikibazo kimeze gute? Ntacyo ijuru rinanirwa kandi uzatabarwa ariko wige gutegereza ijuru kandi wiringire Imana ijuru riratabara. Abaheburayo 11 havuga abantu batabawe mu buryo bukomeye kandi twubatse ku rufatiro rw’ intumwa n’ abahanuzi. Imana ntiyishimira ibibazo byacu ahubwo yishimira kubana natwe mu bibazo kuko Yesu yababajwe no kugeragezwa abasha gutabara abageragezwa bose kuko azi intimba icyo aricyo, amen!
Mwari kumwe na Pastor Desire. www.agakiza.org


text:
Ibikoresho
Uko bitekwa
Fata ibirayi ubyoze neza utabihase inshuro nyinshi bishireho ibitaka
Bikate mo 2 bitambitse ubitogose mu mazi iminota 15 ntibishye cyane
mu gihe biri gushya tegura ikirungo : fata amavuta menshi ashye neza ushyiremo ibitunguru , inyanya, Salsa, beef masala, ail, garlic y’ifu, teyi, Maggi ntushyiremo amazi
Shyushya amavuta ashye neza ubishyiremo bifate irange
Bikure mu mavuta ubishyire ku cyocyezo ku muriro muke bikamukemo amavuta.
Bisige ikirungo ukoresheje akaroso
Bitake ukoresheje ibitunguru by’umweru mbere yo kubitegura.
bitegurane na brochette y’ifi.
source:agasaro.com
Imyororokere
Ibirayi byokeje
Subscribe to: Post Comments (Atom)


text:
Nyamagabe: Abayobozi basabwe kwita by’umwihariko ku basigajwe inyuma n’amateka
Abayobozi b’akarere ka Nyamagabe n’abashinzwe imibereho myiza y’abaturage mu mirenge basabwe kwita by’umwihariko ku basigajwe inyuma n’amateka babakangurira kwitabira gahunda More...
Nyarugenge: Binyuze ku nkunga ya VUP bahabwa bashinze koperative yatumye biteza imbere
Abaturage bafashwa muri gahunda y’icyerecyezo 2020 Umurenge (VUP) bibumbiye muri Koperative GOBOKA yo mu murenge wa Nyarugenge mu karere ka Bugesera, baravuga ko amafaranga y’inkunga bahabwa yatumye More...
Gashaki: Abaturage baciye ukubiri n’inzara kubera VUP
Abaturage bo mu Murenge wa Gashaki, Akarere ka Musanze bagiraga ikibazo cy’inzara bikageza aho basuhuka, ariko ngo ubu iyo nzara yabaye amateka kubera gahunda yo guteza imbere abantu batishoboye izwi nka More...


text:
ven.
20
mai
2011
ISOMO RYA MBERE
Igitabo cy’Ibyakozwe n’Intumwa (Intu 14, 19-28)
Pawulo na Barinaba bari i Lisitiri, 19haza kwaduka Abayahudi baturutse i Antiyokiya n’Ikoniyo, bigarurira rubanda. Batera Pawulo amabuye, hanyuma bamukururira hirya y’umugi bibwira ko yapfuye. 20Ariko igihe abigishwa bari bamukikije, arahaguruka asubira mu mugi. Bukeye ajyana na Barinaba i Deribe. 21Ngo bamare kwamamaza Inkuru Nziza muri uwo mugi no kuhabona abigishwa benshi, bahera ko basubira i Lisitiri, Ikoniyo n’i Antiyokiya. 22Bakomezaga umutima w’abigishwa, bakabatera umwete ngo bakomere mu kwemera, bababwira bati « Ni ngombwa ko tunyura mu magorwa menshi, kugira ngo tubone kwinjira mu Ngoma y’Imana. » 23Nuko bashyiraho abakuru muri buri Kiliziya, bamaze gusenga no gusiba kurya, babaragiza Nyagasani bari baremeye. 24Hanyuma bambukiranya akarere ka Pisidiya, bagera muri Pamfiliya. 25Bamaze kwamamaza ijambo ry’lmana i Perige, bamanuka berekeza Ataliya. 26Bahavuye bajya mu bwato berekeza Antiyokiya, ari na wo mugi bari baraturutsemo, ubwo abavandimwe babo babaragizaga lmana, babasabira kuzatunganya uwo murimo nyine bari bamaze kurangiza. 27Bagezeyo bakoranya Kiliziya, babatekerereza ibyo Imana yari yarakoranye na bo byose, ariko cyane cyane ko yugururiye abanyamahanga irembo ry’ukwemera. 28Nuko bamarana iminsi n’abigishwa.
ZABURI (Zab 145 (144),10-11, 12-13ab, 3ab.21)
Inyik/ Uhoraho, abayoboke bawe nibarate ikuzo ry’Ingoma yawe.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
Ubutegetsi bwawe buzaramba.
Uhoraho ni igihangange,
akaba rwose akwiriye gusingizwa !
Umunwa wanjye uzavuga ibisingizo by’Uhoraho,
n’ikinyamubiri cyose kizarate izina rye ritagatifu,
iteka ryose rizira iherezo !
IBANGONDIRIMBO RIBANZIRIZA IVANJILI (Lk 24, 26.46)
Alleluya Alleluya.
Kristu yagombaga kubabara kandi akazuka mu bapfuye,
kugira ngo abone kwinjira mu ikuzo rye.
Alleluya.
IVANJILI
+ Yohani (Yh 14, 27-31a)
Muri icyo gihe, Yezu agiye kuva kuri iyi si ngo asange Se, abwira abigishwa be ati 27«Mbasigiye amahoro, mbahaye amahoro yanjye. Sinyabahaye nk’uko isi iyatanga. Ntimukuke umutima kandi ntimugire ubwoba. 28Mwumvise ko nababwiye nti ‘Ndagiye kandi nzagaruka mbasange’. Iyaba mwankundaga mwakwishimiye ko nsanze Data, kuko Data anduta. 29Dore mbibabwiye igihe cyabyo kitaragera, kugira ngo nibiba muzemere. 30Sinkivuganye namwe byinshi, kuko umugenga w’iyi si aje. 31aNta bushobozi amfiteho, ariko aje agira ngo isi imenye ko nkunda Data, kandi ko nkora uko Data yantegetse. »


text:
Ibintu bitatu biranga urugo rwiza
Kubana neza kugira aho guturuka bigereranywa n’igiti gifite imizi miremire .iyo habaye ibibazo cyo kiguma gikomeye kuko kiba gifashwe na ya mizi. Ni nako urugo rwiza ruba rutanyeganyezwa n ,ikintu icyo ari cyo yose iyo rufite nibura ibi bintu bitatu bikurikira.
Andre Letzel yavuze ko ibyo bintu ari ingenzi cyane mu myubakire y’urugo rwiza bikaba ari byo:
Umubano w’umuntu n’Imana ni ikintu kiranga urugo rwiza kuko iyo buri muntu ku giti cye yubashye,akunze ndetse yumviye ijwi ry’Imana ibyo nabyo bimufasha mu kubana neza n’uwo bashakanye.ibyo bigaragarira ku buryo umugore cyangwa umugabo yumvira ababyeyi be,inshuti ze uwo bashakanye ku nama zose bamugira.
Kugira ubwigenge ni ikindi kintu kiranga urugo rwiza kuko n’ubwo abantu baba babana ntibisobanuye ko hari uwabangamira uburenganzira bwa mugenzi we nkana .umubano mwiza Andre letzel ku bwigenge yabigereranije n’ibiti bibiri byigenga avuga ati umubano w’abashakanye wagaragarira ku buryo bahana .amahoro n’ubwigenge n’ubwo abantu baba badateye kimwe mu bitewe n’imibereho itandukanye baba barabayemo mbere yo kubana.Uku guhana ubwigenge bifasha mu gihe cyo gufata imyanzuro runaka aho nta n’umwe ubangamira undi mu gufata ibyemezo runaka by’urugo.
Ubwuzuzanye ni ikintu cyiza kiranga abashakanye babanye neza kuko buri wese agira uruhare uko ashoboye kandi akagira uburenganzira ku kintu cyose gikorerwa mu rugo.Ubwuzuzanye mu rugo ntibuterwa n’uko ababana bafite amashuri angana cyangwa ubukungu bungana ndetse n’imyitwarire yabo ishobora kuba itandukanye ,ikintu kibafasha ni ukumvikana no kumvana bityo bigatuma hari ibyo bumvikanaho mu rugo.
N’ubwo ibi bintu biri muri bimwe biranga urugo rwiza ntibihagije ngo abashakanye babe bamerewe neza uko bikwiriye hari n’ibindi biba ari ngombwa nko kutabeshyana,kutaryaryana n’ibindi.
ISUGI Gloriose/agakiza.org


text:
Ngororero: «Kudutora ntibadufashe ntacyo byatumarira» (Kanyange)
Kanyange n’abo bafatanyije kuyobora Ngororero Umuyobozi wungirije ushinzwe iterambere ry’ubukungu mu karere ka Ngororero Kanyange Christine asaba abaturage kubaba hafi kugira ngo bese imihigo. Avuga More...
Nyange: Ntibishimiye ko batashyinguye intwari mu gicumbi cyazo
Kudindira kw’imirimo yo kubaka byabaye inzitizi Abatuye umurenge wa Nyange ngo ntibishimiye ko kuwa 1 Gashyantare 2016 batashyinguye intwari z’Imena ku gicumbi cyazo. Kuwa 31 Ukwakira 2015, nibwo imirimo More...
Ngororero: Komite nyobozi icyuye igihe ngo igiye yemye
Mazimpaka Emmanuel yari ashinzwe ubukungu Abagize komite nyobozi icyuye igihe mu karere ka Ngororero bahamya ko basoje manda zabo bemye kuko bazamuye akarere. Mu gihe hari abayoboraga uturere bavuga ko bajyanye More...
Ngororero: Inama njyanama yashimye uburyo akarere kesheje imihigo
Perezida w’inama njyanama (hagati) ngo ntazaraga ibibazo uzamusimbura Abagize inama njyanama y’akarere ka Ngororero bavuga ko bishimiye ndetse batewe ishema n’uburyo akarere kabo kesheje imihigo More...
Ngororero: Ba mudugudu 13 bahawe ibihembo by’indashyikirwa
Abakuru b’imidugudu 13 mu mirenge 13 igize akarere ka Ngororero bahawe amagare nk’ibihembo by’indashyikirwa mu kwesa imihigo ya 2014-2015. Kuwa 04 Nzeli 2015, mu muhango wo kwishimira umwanya More...
Ngororero: Igikombe cy’imihigo cyatashywe ku mugaragaro
Kuri uyu wa 4 Nzeli 2015, abayobozi n’abaturage mu karere ka Ngororero batashye ku mugaragaro igikombe cy’imihigo begukanye umwaka ushize. Aka karere kaje kw’isonga mu Ntara y’Iburengerezuba, More...
Ngororero: abaturage Banze ko ubukene bubabaho akarande
Imyubakire yari mu bigayitse nayo irimo gutera imbere Abaturage n’abayobozi b’akarere ka ngororero ngo ntibashaka ko ubukene bwaba akarande cyangwa umurage, aho ngo bagamije gukira nk’ababatanze More...
Ngororero: Umurenge wa Matyazo wahize indi mu muhigo
Basinye imihigo mishya Mu karere ka Ngororero, umurenge wa Matyazo ukomeje kwiharira umwanya wa mbere mu kwesa imihigo ukaba ushimirwa imikorere myiza. Mu myaka ibiri ishize, 2013-2014 ndetse na 2014-2015, mu karere More...
Ngororero: Uko bateye imbere mu kwesa imihigo
Ngo ibanga riri mu kwegerana n’abaturage no gukorera hamwe (meya ruboneza mu baturage) Mu myaka 6 ishize, akarere ka Ngororero kavuye ku mwanya wa 19 ubu kakaba kageze kuwa 3 mu kwesa imihigo. Uku kuzamuka More...
Ngororero : Bakeneye kwigishwa indangagaciro z’ibanze n’izihariye mu karere
Bamwe batuye akarere ka Ngororero bagaragaza ko batarasobanukirwa icyo aricyo indangagaciro nyarwanda zaba i’zibanze abanyarwanda bahuriyeho bose cyangwa iz’ihariye akarere kifuza ko ziranga abagatuye. Mu More...


text:
mer.
22
déc.
2010
ISOMO RYA MBERE
Isomo ryo mu gitabo cy’ Abacamanza (Abac 13, 2-7.24-25b)
2Mu karere ka Soreya hari umugabo wo mu muryango wa Dani, akitwa Manowa. Umugore we yari ingumba, nta kana yari yarigeze. 3Umumalayika w’Uhoraho abonekera uwo mugore maze aramubwira ati « Nzi neza ko uri ingumba ukaba utarigeze akana, ariko noneho ugiye gusama ukazabyara umuhungu. 4Guhera ubu wirinde kunywa divayi cyangwa n’ikindi kinyobwa gisindisha, kandi ntuzarye ikiribwa icyo ari cyo cyose cyahumanye, 5kuko ugiye gusama inda maze ukabyara umuhungu. Urwembe ntiruzamugere ku mutwe, kuko uwo muhungu azegurirwa lmana akiri mu nda ya nyina, kandi akaba ari we uzatangira kugobotora lsraheli mu biganza by’Abafilisiti.» 6Umugore arataha, abwira umugabo we ati «Umuntu w’lmana yansanze aho nari ndi, nabonaga asa n’Umumalayika w’lmana, n’ubwo kumureba byari biteye ubwoba. Sinamubajije uwo ari we, kandi na we ntiyampishuriye izina rye. 7Yambwiye ati “Dore ugiye gusama, ukazabyara umuhungu. Guhera ubu ntukanywe divayi cyangwa n’ikindi kinyobwa gisindisha ; ntukarye kandi ikiribwa icyo ari cyo cyose cyahumanye, kuko uwo muhungu azegurirwa lmana kuva akiri mu nda ya nyina kugeza igihe azapfira.”» 24Nuko uwo mugore abyara umuhungu, maze amwita Samusoni. Umuhungu arakura kandi Uhoraho amuha umugisha, 25maze umwuka w’Uhoraho utangira kumukoresha.
ZABURI (Zab 71 (70),1-2,3, Sa.6, 16-17)
Inyik/ Ngiye kuririmba ibisingizo byawe, no kurata ikuzo ryawe.
Uhoraho ni Wowe buhungiro bwanjye,
sinzateterezwa bibaho.
Mu butabera bwawe unkiranure, undengere,
untege amatwi maze undokore.
Umbere urutare negamira,
nshobora guhungiramo buri gihe ;
wiyemeje kunkiza,
wowe rutare rwanjye rw’intamenwa.
Ni wowe mizero yanjye, Nyagasani,
Narakwisunze kuva nkivuka,
Unyitorera nkiva mu nda ya mama,
Ni cyo gituma nzahora ngusingiza.
Nzageza n’aho ndata ibigwi byawe, Uhoraho,
ahasigaye namamaze ubudahemuka bwawe.
“Mana, wanyiyigishirize kuva mu buto bwanjye,
Na n’ubu ndacyarata ibyiza byawe.
IBANGONDIRIMBO RIBANZIRIZA IVANJILI
Alleluya Alleluya.
Ngwino, Shami ryo kwa Yese,
wowe bendera ryashinzwe imbere y’amahanga,
Maze uturokore bwangu udatindiganyije
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 1,5-25)
5Ku ngoma ya Herodi, umwami wa Yudeya, hari umuherezabitambo wo mu cyiciro cya Abiya akitwa Zakariya, n’umugore we akaba uwo mu muryango wa Aroni, akitwa Elizabeti. 6Bombi bari intungane imbere y’Imana, bagakurikiza badatezuka amategeko n’amabwiriza yose ya Nyagasani. 7Ariko nta mwana bari bafite kuko Elizabeti yari ingumba; byongeye bombi bari bageze mu zabukuru.
8Igihe rero Zakariya yariho akora imihango y’ubuherezabitambo imbere y’Imana, mu mwanya ugenewe icyiciro cye 9nk’uko abaherezabitambo babigenzaga, ubufindo buramufata ngo ajye gutwika ububani mu Ngoro ya Nyagasani. 10Rubanda rwose rwasengeraga hanze igihe cyo gutwika ububani. 11Nuko Umumalayika wa Nyagasani amubonekera ahagaze iburyo bw’urutambiro rw’ububani. 12Zakariya amubonye arikanga, ubwoba buramutaha. 13Ariko Malayika aramubwira ati «Wigira ubwoba Zakariya, kuko isengesho ryawe ryashimwe: umugore wawe Elizabeti azakubyarira umuhungu, maze ukazamwita Yohani. 14Azagutera ibyishimo n’umunezero, kandi benshi bazashimishwa n’ivuka rye, 15kuko azaba umuntu ukomeye mu maso ya Nyagasani. Ntazanywa divayi n’icyitwa inzoga cyose, kandi azuzura Roho Mutagatifu akiri mu nda ya nyina. 16Azagarura abana benshi ba Israheli kuri Nyagasani Imana yabo, 17kandi azagenda imbere y’Imana arangwa n’umutima n’ubushobozi nka Eliya, agira ngo yunge ababyeyi n’abana babo, no kugira ngo ab’ibigande abagire intungane, maze ategurire atyo Nyagasani umuryango umutunganiye. » 18Nuko Zakariya abwira Malayika ati «Nzabibwirwa n’iki ko ndi umusaza, n’umugore wanjye akaba ageze mu zabukuru?» 19Malayika aramusubiza ati «Ndi Gaburiyeli uhora imbere y’Imana; natumwe kukubwira no kukugezaho iyo nkuru nziza. 20Nyamara guhera ubu ngubu ugiye kuba ikiragi ; ntuzongera kuvuga kugeza ku munsi ibyo bizaberaho, kuko utemeye ibyo nakubwiye bizagaragara igihe cyabyo kigeze.»21Ubwo rubanda rwari rutegereje Zakariya, rutangazwa nuko yatinze mu Ngoro. 22Aho asohokeye ntiyari agishobora kuvuga, maze bamenya ko yabonekerewe mu Ngoro. Nuko aba uwo kubacira amarenga, akomeza kuba ikiragi.
23Iminsi y’imihango y’ubuherezabitambo irangiye arataha. 24Hashize iminsi, umugore we Elizabeti arasama, amara amezi atanu atajya ahagaragara avuga ati 25«Dore ibyo Nyagasani yangiriye, yarangobotse ankiza icyankozaga isoni mu bantu.» .


text:
Ibikoresho:
Amagi 3 akubise
Crème ml 250
Isukali garama 90
Shokola iyengesheje garama 100
Isosi ya shokola garama 50
Shokola garama 50
Amata ml 250
Vanilla 1
Uko bikorwa:
Shyira cream n’amata n’agace ka vanilla mu isafuriya ushyire ku ziko bibire
Vanga isukali n’amagi wongeremo ¼ cya y’amata yabize ubishyire muri mixeur
Bikure muri mu mixeur ubisuke muri ya mata yasigaye mu isafuriya ubusubize ku -muriro
Ongeramo shokola iyengesheje n’isosi ya shokola
Bikureho ubishyire ahantu hakonje usukemo shokola
Bimaze guhora bishyire mu mashine yagenewe gukora creme hagati y’iminota 10 na 15 ubindi ubikonjeshe muri frigo
Crème ya shokola
Ibikoresho:
Labels: guteka, ifunguro ribanza, igikoni


text:
Imyenda idozwe mu bitenge iri mu myambaro ikunzwe cyane muri ino minsi. Ishobora kudodwamo ubwoko butandukanye bw’imyenda haba amajipo, amakanzu, amakabutura, udukoti, amapantalo n’ibindi.
Iyo wadodosheje ipantalo yo mu gitenge ushobora kudodesha ishati ifite ibara rimwe mu yagize igitenge cyangwa se irindi bara ubona bijyanye, ukaba washyira agace gato k’igitenge kuri iyo shati nko ku ikora,cyangwa se aho bafungira ibipesu.
Iyi mwambaro wayijyana ahantu henshi hatandukanye nko mu kazi no mu birori byiyubashye.
Ipantalo y’igetenge n’ishati bijyanye
Imyenda idozwe mu bitenge iri mu myambaro ikunzwe cyane muri ino minsi. Ishobora kudodwamo ubwoko butandukanye bw’imyenda haba amajipo, amakanzu, amakabutura, udukoti, amapantalo n’ibindi.
Labels: kwambara


text:
mar.
15
juil.
2014
Santarari ya Shangasha yibarutse umupadiri. Uwo ni Rwubake Jean Bosco, wahawe ubupadiri taliki ya 12/07/2014, akaba yarasomye Misa ye y’umuganura kuri Santarari avukamo kuri iki cyumweru taliki ya 13/07/2014, agamije gushimira no kuganuza ababyeyi, incuti n’abakristu bose ba Santarari akomokamo.
Iyo Misa y’umuganura yabereye ku Kibuga cyegereye ikigonderabuzima cya Bushara, imbaga y’abakristu yari yitabiriye, ikibuga cyuzuye abantu ubona ari ibirori bishimishije. Padiri Jean Bosco ni we wayoboye Igitambo cya Missa, ndetse abatiza n’impinja 21. Mu nyigisho yatanze yibanze ku gusobanura umupadiri icyo ari cyo n’icyo asabwa; umupadiri ni umuntu usanzwe Imana yihitiramo ikamutuma ku bantu kubigisha inkuru nziza, mu byo asabwa si amafaranga cyangwa ibindi biyaganishaho, ahubwo n’ibyuzuzanya n’ubutumwa Kiliziya imuha. Yasabye abari aho kutazagira ikindi bamusaba kitari mu byo Kiliziya imutuma. Umubyeyi wa Padiri mushya, mu ijambo rye rigufi cyane yashimiye Umwana wabo kuba yaragaragaje uburere bwiza none akaba ageze aho yifuzaga kugera, kandi ko agomba gukomeza guharanira kubaho mu bunyangamugayo.
AMATEKA YA SANTARARI YA SHANGASHA
Ni imwe muri Santarari za Paruwasi ya Byumba,ikaba yarashinzwe na Padiri DE JAMBRINE mu 1957, yaragijwe Mutagatifu GODEFROID, ikaba ihana imbibe na Santarari Mukono mu majyepfo; santarari Mulindi(Rushaki) mu majyaruguru, kimwe na santarari ya Nyambare(Bungwe), mu burasirazuba hari Santarari ya Gitega naho mu burengerazuba hakaba Santarari ya Byumba.
Igizwe na Sikirisali 2; Kaneza na Mukurange n’icyicaro cya santarari ari ho Shangasha. Igizwe n’inama remezo 24, imiryango remezo 45 n’abakristu 12 282.Imiryango ya Agisiyo Gatolika 6; Abalejiyo, Abamariyari, Abakarumeli, Abanyamutima, JOC, Abasaveri. Abakiristu bose bakaba bibumbiye mu byiciro bine: Abana, urubyiruko, ihuriro ry’ingo, n’abageni ba Kristu.
ABAKRISTU BAYOBOYE IYI SANTARARI NI:
- Godefroid RWAKARENGWA
- Daniel BURAKEBA
- Dominique RUHAMANYA
- Pascal MUNYENSANGA
IBIKORWA BYA SANTARARI:
- Gutagatifuza abakristu bayituyemo;
- Kwigisha urukundo
- Gufashanya kwiteza imbere
- Kubaka kiriziya igezweho, ijyanye n’igihe: Kiliziya yarubaswe ubu hasigaye gusakara.
IBYIFUZO:
- Ubufasha mu gusakara Kiliziya abakristu biyubakiye;
- Abakristu barifuza kujya bahabwa Missa nibura buri Cyumweru
Padiri Viateur SAFARI


text:
Umwenda nabahitiyemo uyu munsi ni uwo wajyana muri expo ,waba ugiye kureba no kugura cyangwa se ubaye umurika ibikorwa byawe.Expo ni ikintu kirimo kuvugwa cyane muri iyi minsi kandi yitabirwa n’abanyarwanda ndetse n’abanyamahanga ni byiza rero ko ujyayo wambaye neza nk’umuntu wabyiteguye.
Ku bantu bakora muri expo ni byiza kwambara gutya ucyeye, kandi wisanzuye nk’umuntu uri bwakire abantu benshi baza bakugana ukabakirana ubwuzu kandi usa neza kugira ngo uteze imbere ibikorwa byawe waje kumurika.
Iyi ni ishati ifite amabara meza y’ ibyishimo ,akenshi na kenshi usanga abantu bakora muri expo bampaye imipira yanditseho aho bakora kugira ngo byorohere abantu kumenya aho bageze ,mu gihe ukoramo ufite umupira ugomba kwambara nta cyakubuza kwambara ho ipantalo n’inkweto zo hasi nk’uko zituma utembera cyangwa umara akanya uhagaze.
Ikindi kandi ni byiza ko witondera amaherena wambara n’ibindi,ukagerageza kwambara ibitakubuza amahoro aho turavuga nko kuba wakwambara ikintu kirekire mu ijosi wajya wunama gato ugasanga kiri gukora mu byo urimo kumurika,si byiza kandi kwisiga ibirungo byinshi.
Umwenda ukubereye muri expo
Umwenda nabahitiyemo uyu munsi ni uwo wajyana muri expo ,waba ugiye kureba no kugura cyangwa se ubaye umurika ibikorwa byawe.Expo ni ikintu kirimo kuvugwa cyane muri iyi minsi kandi yitabirwa n’abanyarwanda ndetse n’abanyamahanga ni byiza rero ko ujyayo wambaye neza nk’umuntu wabyiteguye.
Labels: kwambara


text:
Minisitiri Kaboneka avuga ko ntawavuga imiyoborere myiza kandi afite udukosa twihishe inyuma agamije kugaragaza ko yakoze neza.
Yabivuze ku mikino ya nyuma y’amarushanwa “Umurenge kagame Cup” yasojwe mu mpera z’iki cyumweru kuri Stade amahoro i Remera, aho Imirenge yaserukiye Intara zose z’igihugu yahuriraga ku mikino yo guhatanira igikombe, umwanya wa kabiri, n’uwa gatatu mu mupira w’amaguru ku bahungu n’abakobwa.
Minisitiri Kaboneka avuga ko hari amakosa yagiye agaragara mu mitegurire y’aya marushanwa harimo no gukinisha abakinnyi batavuka mu Mirenge yahatanaga nyamara amabwiriza ateganya ko abakina bagomba kuba bavuka muri iyo mirenge, ibyo ngo bituma bimwe mu bigamijwe bidindira.
Agira ati, “Tujya gushyiraho iki gikombe twashakaga gufasha abafite impano mu mupira w’amaguru, ibyo bintu byo kujya gushakisha hirya hino ntabwo ari byo, ubundi mu miyoborere myiza habamo gukorera mu mucyo, iyo wakoze utyo ntabwo aba ari imiyoborere myiza ibyo bintu mubicikeho”.
Minisitiri Kaboneka kandi asaba ko Imirenge yatangira gutekereza uburyo bwo guteza imbere indi mikino n’izindi mpano kuko umupira w’amaguru udahagije ngo impano zose z’abanyarwanda zitere imbere kandi zibabyarire umusaruro.
Kuri iyi ngingo Umuyobozi mukuru w’Ikigo cy’igihugu cy’imiyoborere RGB ari na cyo kiyategura Prof. Shyaka Anastase avuga ko bigiye gutekerezwaho agira ati, “Ni ikintu dusanzwe dutekerezaho, ariko aya marushanwa ajyana n’amikoro ariko umwaka utaha tuzagura, tugere no mu mashuri hari abasore n’inkumi bazi gukina n’izindi mpano, tugiye kwagura ntekereza ko nitubishishikariza abafatanyabikorwa bandi batazabyanga”.
Amarushanwa “Umurenge Kagame Cup” ku nshuro yayo ya cyenda yitabiriwe n’Imirenge yose uko ari 416, ku mikino ya Nyuma, Umujyi wa Kigali wihariye imyanya ya mbere mu bakobwa n’abahungu, Uburasirazuba bwiharira iya kabiri, naho Amajyepfo yiharira imyanya ya gatatu mu bakobwa n’abahungu.


text:
Buri mwaka abikorera mu Rwanda bitabira amamurikagurisha mpuzamahanga abera mu bindi bihugu, bakabasha kunguka ubumenyi n’amasoko, bigatuma ubucuruzi bwabo burushaho kwaguka.
Icyakora ayo mahirwe ngo si aya buri wese, ahubwo urutonde rw’abitabira ayo mamurikagurisha ruhora ari rumwe nk’uko Dieudonné Twahirwa Diego, Umuyobozi wungirije wa RYAF, yabikomojeho mu nama yahuje urwo rubyiruko n’abafatanyabikorwa barwo yabaye kuri uyu wa Gatanu tariki ya 25 Ugushyingo 2016, agasaba ko NAEB itakongera kubarenza ingohe.
Yagize ati “NAEB ni umufatanyabikorwa wacu ariko impamvu biriya nabikomojeho ni ikintu cyakabaye gikosorwa. Mwabonye ko imbogamizi twagaragaje ari ukugera ku masoko yizewe, adatenguha ngo ahindagure ibiciro buri kanya, ayo nta kuntu wayageraho utitabira amamurikagurisha mpuzamahanga. Rero usanga NAEB nk’ikigo kibishinzwe, bahorana urutonde rutajya ruhinduka.”
Akomeza avuga ko ibyo bituma hari abitabira ayo mamurikagurisha bakagaruka babonye andi masoko, kandi n’ayo basanganywe batarabasha kuyahaza, ndetse ubumenyi bungukiyeyo ntibabusangize abatarashoboye kwitabira, ibyo bigatuma bibaza impamvu hadashakwa andi maraso mashya hibanzwe ku rubyiruko rushobora no guhugura bagenzi babo.
Umuyobozi Mukuru Wungirije wa NAEB, Sandrine Urujeni yatangaje ko icyifuzo cy’urwo rubyiruko cyakiriwe, gusa ngo hari bamwe mu bari basanzwe bakorana.
Yagize ati “Ubundi bariya na bo ni abashoramari, bagenda muri uwo murongo. Tureba abo dukorana, bafite icyo bajyanye ku isoko, ubundi tukaborohereza. Ni yo mpamvu twavugaga tuti ibyo birashoboka, kandi hari n’abo dukorana. Kuko ari abashoramari turabatera umwete, nibamara kugera ku rwego rwisumbuye, tuzakorana rwose nta kibazo.”
Mu nama RYAF yahuriyemo n’abafatanyabikorwa bayo barangajwe imbere n’Ishami rya Loni rishinzwe ubuhinzi n’ibiribwa ku Isi (FAO) nk’umuterankunga mukuru, Umunyamabanga wa Leta muri Minisiteri y’Ubuhinzi n’Ubworozi ushinzwe Ubuhinzi, Nsengiyumva Fulgence, yatangaje ko Guverinoma y’u Rwanda yiteguye gushyigikira urwo rubyiruko muri byose.
Ati “Mu izina rya Minisiteri y’Ubuhinzi, ndagira ngo nshimangire ubushake bwo gufasha byuzuye RYAF, kugira ngo izabashe kugera ku ntego zayo.”
Yakomeje asaba abagize RYAF kwita no ku rubyiruko rwo mu cyaro kuko runakora ubuhinzi ari rwinshi, bakarufasha guhinga kinyamwuga kandi bagamije kwihaza ndetse no kwagura ubucuruzi.
RYAF ni ihuriro ry’urubyiruko rukora ubucuruzi bushamikiye ku buhinzi n’ubworozi, igizwe n’abanyamuryango 1228, barimo abahinzi, aborozi, abongerera agaciro umusaruro ukomoka ku buhinzi n’ubworozi, abatanga ibisubizo bishingiye ku ikoranabuhanga mu buhinzi, abatanga ubundi bumenyi, inyongera musaruro n’ibindi.


text:
Korari Light (Light Gospel Choir) iri mu myiteguro yo kujya gutaramira abanya Bugesera mu giterane kizaba kuri iki cyumweru tariki 3 Nyakanga 2016, kikazabera i Nyamata aho iri torero rifite ishami, guhera sa munani z’amanywa (14h00).
Light Gospel Choir ibarizwa mu itorero Bethsaida Holy Church rikorera mu mujyi wa Kigali, ikaba yarateguye igiterane i Nyamata gifite intego iri muri 2 Timoteyo 2:19 hagira hati ‘’Nyamara urufatiro rukomeye rw’Imana ruracyahagaze, rwanditsweho iki kimenyetso ngo “Uwiteka azi abe”, kandi ngo “Umuntu wese uvuga izina ry’Uwiteka ave mu bidatunganye.” Iyi gahunda ngo ikaba ari mu rwego rwo kwagura ibikorwa by’iyi korari mu ivugabutumwa.
Light Gospel Choir Umuyobozi wa Light Gospel Choir Bwana Rutagengwa Emile yabwiye Ubugingo.com ko bifuje gutegura igiterane nk’iki nyuma yo kubona ko hagenda haduka inyigisho nyinshi z’ubuyobe, zirengagiza ukuri kw’ijambo ry’Imana. Ati ‘’ Nk’ubu ujya kumva umuntu arimo kwigisha Ubuntu nabi ko twababariwe ibyaha bya kera n’ibyo tuzakora, bagashishikariza abantu gukora ibyaha.’’ Akomeza avuga ko nibava i Nyamata, gahunda nk’iyi y’ibiterane izakomereza mu mujyi wa Kigali kimwe n’ahandi hatandukanye mu rwego rwo gutanga umusanzu wabo mu kubaka ubwami bw’Imana, no kwibutsa abakristo ko naho byagenda gute, hakiriho urufatiro kandi Uwiteka azi abantu be bamwubaha.
Uretse Light Gospel Choir, iki giterane kizanitabirwa n’Itsinda ryo kuramya no guhimbaza ryo muri Bethsaida Holy Church Nyamata ndetse n’umwigisha Bishop Rugamba Albert, akaba ari nawe mushumba mukuru w’iri torero muri rusange.
Bishop Rugamba Albert, umushumba mukuru wa Bethsaida Holy Church
Light Gospel Choir yatangiye umurimo w’ivugabutumwa mu ndirimbo tariki 2/6/2013, ubwo yari ifite abaririmbyi 22, ariko kugeza ubu ikaba yaragiye yaguka mu buryo butandukanye aho imaze kugera ku baririmbyi 60.


text:
Ijambo ryasubijemo imbaraga abari babuze ishoka,kandi ari iyo batiye!
Iyo umuntu ashaka kwaguka biba ngombwa ko ashobora no gutira ibikoresho nk’uko abana b’abahanuzi babigenje ubwo bashakaga kwagura aho babaga,ariko bagira ikibazo nk’uko bigaragara.
2 Abami 6:5 - Umwe muri bo agitema igiti, intorezo irakuka igwa mu mazi, arataka ati"Mbonye ishyano databuja, kuko yari intirano." Ariko bibutseko barikumwe N’UMUHANUZI baramwegera nawe Atanga igisubizo byihuse
6 - Uwo muntu w’Imana aramubaza ati"Iguye he?" Arahamwereka. Aherako atema igiti agitera mu mazi, intorezo irareremba.
Ntushobora kugaruza ibyawe byarengewe n’amazi igihe utazi,aho byibiriye (aramubaza ati: "iguye he?") Niba ushaka gucuruza ukunguka menya igituma abandi bahomba, Ntushobora kubaka urugo rwiza ruzira divorce, utaramenya ibituma abandi basenya!
Ntiwamenya uko uzakomera mu gakiza, utaramenya impamvu zigakuramo abandi ngo uzirinde,.... Menya aho abandi bagwa ubone uko uharenga.
Numara kumenya aho Igikoresho cyawe cyaguye,Ushake Umukozi w’Imana akoreshe ububasha bwa GIHANUZI ( Prophetic Authority) agihamagare,kirerembe hejuru yibyari byarakimize, akubwire ati "Gisingire"
Erega abasilikale bose si ba commander! N’Abakristo ntibari kurugero, rumwe burya abagushumba hari ububasha bahawe n’ iyabahamagaye, ntukabatinye babwire bagusengere,bagusingirize ibyawe wabuze.
Kuki wabaho ushidikanya ejo hawe kandi hari abakorera umurimo hagati muri mwe?
Humura aho byaciye Bigenda niho bica bigaruka,ariko gira umwete usange abakuru bagufashe kubisingira
7 - Aramubwira ati"Yisingire." Arambura ukuboko ARAYISINGIRA.
Pastorviva.pcm@gmail.com POWER OF CHANGE MINISTRIES®


text:
‘Hahirwa abakene mu mitima yabo, Kuko ubwami bwo mu ijuru ari ubwabo.’ Matayo 5:3
Inkuru twabateguriye uy’umunsi igamije gukura urujijo mu bantu, abenshi bibaza ko guhirwa ari ugutunga ukagira ubutunzi buhambaye hano mu isi, nyamara burya si byo nubwo nabwo bukenewe ariko hari uguhirwa kurusha imbaraga ubutunzi. Uko guhirwa Bibiliya ijambo ry’ukuri ry’Imana, ritubwiye ko guhirwa nyako ari ukuba umukene mu mutima kugira ngo uzaronke ubwami bw’Imana.
Kuba umukene mu mutima Bibiliya itubwiye bishatse gusobanura kuba umukene mu gukora ibibi kandi igihe ufite n’ubutunzi ntube imbata yabwo ngo ubugire ikigirwamana muri wowe kuko witeka Imana yawe ni Imana ifuha. Aguha ubutunzi kugira ngo ubukoreshe mu nshingano yaguhaye ku isi kandi mu buryo bumwubahishije ariko iyo ubukoresheje mu buryo butaboneye, butamwubahishije, nta mahoro nta no guhirwa bizaza mu nzira yawe kuko ubwami bw’Imana buzaba buri kure yawe. Ese byaba bimaze iki gutunga ugatunganirwa ariko ukazabura ubugingo?.
Kugira ubutunzi bwinshi, bituma wubahwa na benshi hano ku isi, ariko gukorera Imana bituma urushaho gutumbira ibyo mu ijuru.
Ukeneye guharanira kuba umutunzi mu by’Imana, ukaba umutunzi w’ingeso nziza, gukiranuka no kubaha Imana. Abahiriwe baharanira kuba abakene mu gukora ibyaha ahubwo bakaba abakire mu gukora ibyiza, iki nicyo gihe cyo gutera intambwe yerekeza mu bahiriwe maze ugahora ukora ibyiza kuko aribwo ubwami bw’Imana buzaba ubwawe.


text:
Nyanza: Imyiteguro itegura urugerero ni ntamakemwa
Akarere ka Nyanza kimwe n’utundi turere tw’igihugu cy’u Rwanda baritegura gutangiza ibikorwa by’urugerero tariki 22/01/2013 bikaba bizaba bihuriwemo n’intore zigera ku 1180 zatojwe kugira indangagaciro na kirazira ku rwego rw’aka karere mu mwaka ushize wa 2012.
Itorero ry’igihugu barikoze banasabana n’inzego zinyuranye
Imyiteguro imeze neza nk’uko Kubwimana Florence umukozi ushinzwe guhuza ibikorwa by’itorero ku rwego rw’akarere ka Nyanza yabitangaje nyuma y’inama bashinzwe iyo gahunda bahuriyemo tariki 17/01/2013 hagamijwe gusuzumira hamwe ibitaragenda neza.
Nyuma yo kumva uko imyiteguro ihagaze muri buri murenge nibwo havuzwe ko ibintu bimeze neza ndetse bikaba ari ntamakemwa nk’uko abari muri iyo nama bose babyemeranyijeho.
Intore zatojwe mu mwaka ushize wa 2012 zikaba ari nazo zizitabira ibikorwa by’urugerero muri uyu mwaka wa 2013 zizabikora mu gihe cy’amezi atatu. Ibizakorwa muri ayo mezi ni ibikorwa bishamikiye kuri gahunda za guverinema zikubiyemo kugeza abaturage ku mibereho myiza, ubukungu, ubutabera n’imiyoborere myiza.
Ibi bizatuma abaturage bashobora kwishakamo ibisubizo by’ibibazo bibareba bakabyikemurira hatabayeho gutegera abandi amaboko ngo babibakemurire.
Ni muri urwo rwego hazibandwa ku bikorwa bitandukanye nk’ibyo kubakira abatishoboye amacumbi yo kubamo, kurwanya isuri, kwishyurira abakene ubwisungane mu kwivuza n’ibindi bifasha abaturage kugera ku mibereho myiza nk’uko Kubwimana Florence ushinzwe guhuza ibikorwa by’intore ku rwego rw’akarere ka Nyanza abivuga.
ibikorwa by’urugerero bizatangizwa ku mugaragaro ku itariki 22/01/2013 bibere mu Kagali ka Gatagara ko mu murenge wa Mukingo ukaba ari umwe mu mirenge 10 igize akarere ka Nyanza.
Rutabagaya Prince ni umwe mu bakozi b’akarere ka Nyanza witabiriye iyo nama y’imyiteguro ubusanzwe ashinzwe irangamimirere n’ibibazo by’abaturage mu murenge wa Cyabakamyi. Avuga ko ikintu cyambere bavanye muri iyo nama kandi cy’ingenzi ari ukujya gufasha abaturage mu myumvire kugira ngo barusheho gusobanukirwa akamaro k’icyo gikorwa kizagirira abanyarwanda bose akamaro bIshakamo ibisubizo byababera urufunguzo rw’iterambere.
Â


text:
Kuri uyu wa 18 Ukwakira, Iyi Minisiteri yagiranye inama n’Ishami ry’Umuryango w’Abibumbye ryita ku Burezi, Ubumenyi n’Umuco UNESCO n’abandi bafatanyabikorwa mu by’Uburezi igamije kureba icyakorwa kugira ngo ingingo ya Kane mu Nkingi y’iterambere rirambye mu by’Uburezi (SDG4) Isi yihaye izabe yagezweho muri 2030.
Umunyamabanga wa Leta Ushinzwe Amashuri Abanza n’Ayisumbuye, Isaac Munyakazi, yavuze ko mu ngingo 17 zikubiyemo, imwe ivuga ku kwita ku burezi bufite ireme kandi ngo u Rwanda hari byinshi rwamaze gukora ngo izagerweho.
Yagize ati “ Ku kirebana n’ireme ry’Uburezi, hari byinshi twamaze gukora, ubu imfashanyigisho zamaze gutegurwa ziratuganisha ku ireme ry’uburezi, hariho gutekerezwa uburyo umwana w’Umunyarwanda yasohoka afite ubushobozi bwo kwihangira imirimo, kurusha uko yava mu ishuri ajya gusaba akazi.”
Avuga ko iyo ari yo mfashanyigisho nshya batangiye iri gushyirwa mu mashuri atandukanye ku buryo ngo mu mwaka wa 2018, bateganya ko abana bazaba bamaze kwinjira muri iyo gahunda bazakora ibizamini bikazareberwaho itandukaniro n’abakoreshaga isanzwe.
Iyi Minisiteri isobanura ko iyo mfashanyigisho ikubiyemo uburyo bworohereza umwana kumenya vuba ibyo yiga, kuko ngo imuha umwanya munini wo gukora kurusha kumara igihe abwirwa amagambo (theory).
Ivuga kandi ko hagiye kongerwa amahugurwa y’abarimu kugira ngo bamenye uburyo bagomba gukora akazi kabo neza n’ireme ry’uburezi ribashe kugerwaho.
Iyi ngingo bayihuza n’Uhagarariye UNESCO mu Rwanda, Peter Wallet ,yavuze ko kugira ngo u Rwanda ruzagere kuri izi ntego hakenewe ko abarimu bafashwa.
Ati “ SDGs ireba cyane icyakorwa kugira ngo uburezi bufite ireme bw’umwana buruseho gutera imbere, ibi rero kubigeraho bisaba guhugura abarimu, kureba ibikoresho no kwita kuri gahunda zafasha muri ibi.
Inama Mpuzamahanga yiga ku burezi yateraniye muri Korea y’Epfo muri Gicurasi 2015, yari ihuriyemo abahagarariye ibihugu 160 byo ku Isi, Sosiyete Sivile, abarimu, abahanga mu by’Uburezi, bashyizeho Inkingi y’iterambere rirambye mu by’Uburezi, SDGs.
Muri Nzeri 2015, ibihugu bigize Umuryango w’Abibumbye byahuriye mu nama yigaga kuri iyo gahunda yabereye i New York muri Leta Zunze Ubumwe za Amerika. Ni gahunda iteganyijwe kuba yagezweho mu mwaka wa 2030, ifite ingingo 17, iya kane muri zo ikaba ivuga k’ukwimakaza uburezi bufite ireme.
- Uhagarariye UNESCO mu Rwanda, Peter Wallet


text:
Mu gihe mu Rwanda hakomeje kwaduka amadini menshi atandukanye ndetse bamwe bakavuga ko abayashinga baba bagamije kwibonera indonke babinyujije mu kwaka icyacumi, RRA iravuga ko idashobora kwaka imisoro ayo matorero.
Komiseri wungirije ushinzwe imisoro yeguriwe uturere muri RRA Gakwerere Jean Marie Vianney, yavuze ko ikigo ayobora kidashobora kwaka imisoro amatorero n’amadini kuko ngo amafaranga y’icyacumi batayafata nk’ubucuruzi ndetse ngo unayasoresheje ushobora gukurizamo umuvumo.
Yagize ati: “Ntidushobora gusoresha amatorero kuko icyacumi n’icy’Imana. Ubasoresheje ushobora gukuramo umuvumo.”
Gakwerere cavuga ko icyo bakora ari ugusoresha ibikorwa bibyara inyungu biba byavuye muri icyo cyacumi aho gusoresha amatorero n’amadini.
Yagize ati : “Ahubwo twe tureba igikorwa kibyara inyungu cyokozwe mu mafaranga avuye mu cyacumi tukaba aricyo twaka imisoro. Urugero nka Banki yashinzwe n’idini iyo irasora ndetse n’ibindi bikorwa bitandukanye birasora.”
Nyuma ya 1994 amatorero yagiye yiyongera mu Rwanda. Hari amadini yagiye ashingwa bitewe n’ubwumvikane buke buri mu matorero basengeragamo mbere, bigatuma bacikamo ibice buri umwe agahitamo gushinga idini rye.
Hari n’abandi bagiye bashinga amatorero bavuga ko ari ubutumwa bahawe n’Imana.
Abantu benshi bagiye bashyira mu majwi abashinga ayo matorero bavuga ko ari uburyo bwo gukora ubucuruzi ngo kuko usanga bo bahita bagaragaza ubukire mu gihe gito nyamara nta kindi kintu bakora, bigatuma hari abahera aho bavuga ko Leta ikwiye kujya ibasoresha kuko ntaho bitaniye n’ubucuruzi.
Src:Makuruki.


text:
Mu mateka y’u Rwanda, ya mbere y’ubukoloni mu gihe cy’ubukoloni na nyuma yaho, u Rwanda rwahuye mu bihe bitandukanye, n’inzara. Ubwinshi bw’izo nzara ndetse n’urukurikirane rwazo byatumye inzara kimwe nk’ibindi biza gufatwa n’Abanyarwanda nk’indangagihe.
Urugero abantu bamwe bazi ko bavutse mbere cyangwa nyuma gato y’inzara iyi n’iyi. Abandi bo bazi ko igikorwa cy’ikimenyabose cyabaye mbere cyangwa nyuma y’inzara iyi n’iyi.
Zimwe mu nzara zizwi zabayeho, hari inzara ya Rukungugu yabaye ku ngoma y’Umwami Yuhi IV Gahindiro. Iyo nzara yabaye ahagana mu ntangiriro z’ikinyejana cya 19. Yatewe n’amapfa yiganje mu gihugu. Nk’uko Padiri Alexis Kagame abyandika mu gitabo cye yise «Un Abrégé de l’histoire du Rwanda», Umwami Gahindiro n’abiru bakoresheje icyo gihe Inzira y’ubwiru ya Rukungugu mu kuyirwanya. Iyo nzara yamaze umwaka umwe.
Nyuma yaho, mu gihe cy’ubukoloni bw’Abadage, mu Rwanda habaye n’izindi nzara, zirimo Ruyaga yo mu 1897-1903, Rwakabaga cyangwa se Kimwaramwara yo mu 1906-1909.
Inzara Ruyaga yatewe n’inzige zateye imyaka, zikayona kugeza aho bivuyemo inzara. Naho Inzara ya Rwakabaga yatewe n’amapfa yiganje cyane mu majyaruguru no mu burasirazuba bw’igihugu.
Mu gihe cy’ubukoloni bw’Ababiligi, u Rwanda rwatewe n’izindi nzara zikomeye. Izo ni nka Rumanura cyangwa se Rumanurimbaba yo mu ntambara ya mbere y’isi yose.
Iyo nzara yabaye hagati y’i 1916 n’i 1918. Yatewe n’intambara, ihunga ry’abantu, ubusahuzi bw’ibiribwa ndetse n’inzige zangije imyaka. Iyo nzara yatwaye abantu benshi: abapadiri bo kuri misiyoni ya Nyundo batangaje ko ku Nyundo honyine hapfiriye abantu barenga 25000.
Hagati y’i 1924 n’i 1926, u Rwanda rwongeye guterwa n’inzara ya Gakwege.
Nyuma y’imyaka ibiri, hateye indi nzara yiswe Rwakayihura. Iyo nzara yabaye hagati y’i 1928 n’i 1930. Yatewe n’amapfa, yica abantu barenga 35000.
Nyuma y’iyi nzara, ubuyobozi bw’Ababiligi bwatangiye gufata ingamba zo kurwanya inzara.
Zimwe muri izo ngamba zirimo nko guhinga ku gahato imyumbati, ibijumba n’ibirayi. Iri hingishwa ku gahato ni ryo ryiswe “Shiku”
Ababiligi bizeye ko izo zari gutuma nta nzara izongera gutera mu Rwanda, Ariko baje gutungurwa cyane ubwo inzara ya Ruzagayura yadukaga mu gihe cy’intambara ya kabiri y’isi yose.
Ibitekerezo
Mwanyoherereje kurubuga rwanjye igitabo cyaya mateka yurwanda yose? Thanks. Kanda hano umusubize
Mwanyoherereje kurubuga rwanjye igitabo cyaya mateka yurwanda yose? Thanks. Kanda hano umusubize
Mwanyoherereje kurubuga rwanjye igitabo cyaya mateka yurwanda yose? Thanks. Kanda hano umusubize
yewe ndumva mu Rwanda inzara zari zaraciye ibintu Kanda hano umusubize
Ndumva inzara zari zarakabije cyane bikabije. Murakoze mukomeze kutugezaho amateka nkaya murakoze cyane. Kanda hano umusubize
Iyi nkuru ntabwo irangiye,muyongere kuko yakagejeje no mu nzara zindi nka tronc commun Kanda hano umusubize


text:
Kuri uyu wa Mbere tariki 9 Gicurasi 2016, bamwe mu bahitanywe n’ibiza byaturutse ku mvura ikabije yaguye kuri iki Cyumweru bashyinguwe, mu bantu 53 bahasize ubuzima hakaba harimo n’abantu batanu bose bo mu rugo rumwe, aba bakaba ari bo mu karere ka Gakenke kibasiwe cyane kurusha utundi twose mu gihugu.
Nk’uko imibare yari yatanzwe na Minisiteri ifite mu nshingano zayo gukumira ibiza yabigaragazaga, mu karere ka Gakenke ari nako kibasiwe cyane, abantu 34 nibo bapfuye, hasenyuka amazu 419 ndetse hangirika ibiraro n’imihanda 22, naho amatungo 20 y’abaturage arapfa. Mu karere ka Muhanga naho abantu 8 barapfuye, hasenyuka amazu 53. Muri Ngororero hapfuye abantu 3 naho muri Rubavu hapfa abantu 4, mu gihe abakomeretse bari gukurikiranwa n’abaganga, muri rusange bari 26. Gusa uko amasaha yagendaga yicuma, niko ibintu byarushagaho kuba bibi, kugaza ubwo ubu abapfuye babarirwa muri 53 bose hamwe.
Abaturage ba Gakenke bari mu bibasiwe cyane n’ibiza, uretse abapfuye n’abakomeretse, hari n’abandi benshi basenyewe amazu yabo
Kuri uyu wa Mbere, Minisitiri w’intebe Anastase Murekezi, ari kumwe n’abandi bayobozi batandukanye berekeje mu karere ka Gakenke aho bashyinguye bamwe mu bahitanywe n’ibiza, mu ijambo rye akaba yabihanganishije kandi yizeza abasizwe iheruheru n’ibi bibazo byaturutse ku mvura ikabije, ko Leta izabafasha uko izabishobora kose. Yabagejejeho kandi ubutumwa bwa Perezida wa Repubulika Paul Kagame, buvuga ko yihanganisha imiryango yabuze ababo.
Uretse abantu bapfuye hirya no hino mu gihugu bagera kuri 53, amasu yasenyutse burundu ubu arabarirwa muri 500, mu gihe imvura n’umwuzure byangirije abaturage ibindi bintu byinshi, hakangirika umuhanda Kigali -Musanze mu gice cy’ahitwa Buranga, hakangirika umuhanda Muhanda - Ngororero wari wafunzwe n’inkangu ariko uza gufungurwa, n’ubwo amakuru ahera ku kinyamakuru Ukwezi.com ashimangira ko mu masaha y’igicamunsi cyo kuri uyu wa mbere umuhanda noneho wafunzwe n’umugenzi wa Nyabarongo mu gice Ngororero, mu gihe umuhanda Kigali - Muhanga nawo wafunzwe kubera umwuzure wambukiranyije ikibaya cya Nyabarongo amazi agafunga umuhanda.


text:
Umuhango wo kwakira iyo nkunga yatanzwe binyuze muri Banki itsura amajyambere y’u Rwanda, BRD, wabaye kuri uyu wa Mbere tariki 21 Ugushyingo 2016.
Inkunga y’u Budage izafasha gahunda u Rwanda rumaze umwaka umwe rutangije rubinyujije muri BRD, aho rwashyizeho ikigega ‘Export Growth Facility’ EGF, gifasha abohereza ibicuruzwa mu mahanga. Ku ikubitiro leta yashoyemo miliyari imwe n’igice.
Umuyobozi mukuru wa BRD, Alexis Kanyankole, yasobanuye ko iyi nkunga izacungwa na BRD, ikoreshwe ifatanyije n’izindi banki ziganjemo iz’ubucuruzi. Imishinga izajya ikorwa ku rwego rw’abikorera bayishyikirize Banki z’ubucuruzi noneho BRD itange amafaranga yo gufasha imishinga muri izo banki.
Yavuze ko iyi nkunga iziyongera ku yo Guverinoma y’u Rwanda yashoye mu kigega EGF, igafasha abikorera gukomeza koroherezwa kubona inguzanyo cyane cyane bagabanyirizwa inyungu.
Yagize ati “Izorohereza abikorera ku bijyanye n’inyungu za banki kuko mu gihe ahandi ziba ari 18% cyangwa 19% ahangaha ziba ziri kuri 11% na 12%. Kuba twongeyemo miliyoni hafi zirindwi z’amadolari no kuba tugiye gufatanya na KFW kuko hazabamo no kudufasha mu bya tekiniki ni ikigaragara ko bizafasha abikorera.”
Kanyankole yakomeje avuga ko aya mafaranga yari akenewe kuko kohereza ibicuruzwa mu mahanga, ari kimwe mu bikeneye gutezwa imbere mu rwego rwo kuzamura ibyoherezwa mu mahanga kuko ubu ibyaturukaga hanze byari byinshi kuruta ibyoherezwayo.
KfW ni Banki inagenzura ikoreshwa ry’inkunga Guverinoma y’u Budage itanga. Uyihagarariye mu Rwanda, Markus Bär, yavuze ko ntakizatuma badakorana n’u Rwanda igihe cyose kuko rwagaragaje ko rukoresha neza inkunga ruhabwa mu iterambere ry’abaturage n’igihugu muri rusange.
Minisitiri w’Imari n’Igenamigambi, Gatete Claver, yavuze ko guteza imbere ibyoherezwa mu mahanga ari kimwe mu bizagabanya icyuho cyajyaga kigaragara. Ati "Iyi ni intangiriro kandi twizeye ko tuzakomeza kugirana ibiganiro bagashora imari no mu bindi."
U Budage bufasha u Rwanda kuzamura inzego z’ibanze mu iterambere, gutera inkunga amashuri y’imyuga n’ubumenyingiro TVET, ikoranabuhanga n’ishoramari, aho kugeza ubu hari ibigo 25 by’ishoramari byo mu Budage bikorera mu Rwanda birimo Strawtec, AB Bank, Mobisol n’ibindi.


text:
Abaturage batuye mu Kagari ka Gisagara mu murenge wa Gikomero mu Karere ka Gasabo baravuga ko bahangayikishijwe n’urugendo rurerure abana babo bakora bajya kwiga mu mashuri abanza, bagasaba ubuyobozi kubegereza ishuri ribanza.
Akagari ka Gisagara ni kamwe mu tugari tugize umurenge wa Gikmero by’umwihariko kakaba kari ku rugabano rw’Akarere ka Gasabo n’Akarere Gicumbi mu ntara y’Amajyaruguru
Abana bo muri ako kagari biga mu mashuri abanza bibasaba kujya kwiga mu mashuri ari mu tundi tugari twa kure aho bibasaba gukora urugendo rurenga kilometer 7 n’amagaru bikaba bibatera imvune zikomeye nkuko n’ababyeyi babo babitangaza.
Umusaza witwa Gahakwa Alexandre yagize ati “ abana bacu bararushye rwose bakora ibirometero birenga 7 bakajya kwiga i Kibara cyangwa i Gikomero, rwose baravunika.”
Yongeyeho ko iyo bagiye kwiga kuri iryo shuri ryo mu kagari ka Kibara ngo bambuka iteme ku buryo imvura iyo yaguye baba bafite impungenge z’uko amazi ashobora kubatwara bityo bakaba basaba ishuri ribegereye.
Yagize ati “abana bacu iyo bagiye kwiga i Kibara tuba dufite impungenge z’uko amazi azabatwara kuko bambuka ikiraro, ishuri natangiye kuryaka ku bwa Musoni Protais rwose turarikeneye.”
Umuyobozi w’Umurenge wa Gikomero Shema Jonas yabwiye MAKURUKI ko icyo kibazo bakizi ndetse bagiye kugikemura aho muri uyu mwaka wa 2016-2017 bazahubaka ibyumba by’amashuri 4 ndetse no mu mwaka ukurikiyeho bakazubaka ibindi 2 hakaba ishuri ribanza ryuzuye.
Abana bo mu Kagari ka Gisagara ngo bibasaba kubyuka iyarubika kugira ngo babashe kugera ku ishuri batakerewe.
Yagize ati “kiriya kibazo turakizi kandi tugiye kugikemura, twari tugiye kuvugurura amashuri bari basanzwe bigiramo, turavuga tuti reka tube twubatse ibyumba 4 abana bamwe babe baruhutse ariko no mu mwka utaha tuzubaka ibindi 2 ku buryo rizaba ari ishuri ribanza ryuzuye.”
Umuyobozi w’Umurenge wa Gikomero Shema Jonas yatangaje ko ikibazo cy’abana biga kure kirimo kuvugutirwa umuti
Uretse kuba abana bo mu Kagari ka Gisagara bavunikaga bajya kwiga kure, bituma no kumashuri bigagaho haba hari ubucucike bukabije.


text:
Urwenya-“ese hakurya aho ivunja rigeze kuri angahe ?”
“ese hakurya aho ivunja rigeze kuri angahe ?”
Umusaza yumvise abategarugori babiri baganira umwe ava muri Kongo undi ajyayo noneho ujyayo abaza uvuyeyo ati “ese hakurya aho ivunja rigeze kuri angahe ?” undi aramusubiza ati “ni 580” wa musaza arita mu gutwi. Ageze iwe niko kubabwira ati “Mushyireho umwete
ducuruze bana ba ! Nimurware amavunja kandi mujye muyatereka abe manini dore numvise ko ngo muri Kongo afite isoko.”
Shyiraho Igitekerezo!
Subscribe to: Post Comments (Atom)


text:
Yesu afite urufunguzo rwa buri rugi ruri imbere yawe
Nyina wa Yesu na nyina wabo, na Mariya muka Kilopa na Mariya Magadalena, bari bahagaze ku musaraba wa Yesu. Nuko Yesu abonye nyina n’umwigishwa yakundaga ahagaze bugufi, abwira nyina ati “Mubyeyi, nguyu umwana wawe.” Maze abwira uwo mwigishwa ati “Nguyu nyoko.” Uhereye uwo mwanya uwo mwigishwa amujyana iwe. Matayo 19:25-27
Uko bisa kose umuntu wese afite igihe yaba yararebye iburyo n’ibumose, imbere n’inyuma ukabona ufungiranye ahantu hagati y’inzugi nyinshi bigoye kubonera urufunguzo. Bene iki gihe kubona igisubizo biba bigoye ndetse cyane kuburyo hari ubwo wumva utazi ikizakurikira.
Ariko umva inkuru nziza, Yesu afite urufunguzo rwa buri rugi muri izo, rwaba uw’akazi, indwara se, ushaka agakiza cyangwa se ibindi bikomere by’uburyo butandukanye, humura Yesu afite urufunguzo.
Umva ikindi kintu burya buri rugi rukenera urunguzo rwarwo rw’umwihariko.Iyo ahantu hafungishijwe ingufuri, ntiwahafunguza urw’iserire ngo bikunde, kandi amaserire nayo aratandukanye, buri rugi ruba rukeneye urufunguzo rwarwo.
Iyo hakenewe agakiza, ntabwo Yesu atanga imigati gusa, igisubizo cy’inzara ni ukurya, urufunguzo rw’amadeni ni ukwishyura, n’ibindi. Icyo nifuza ko umenya ni uko Yesu atibeshya imfunguzo, urugi rwose ruri imbere yawe arufitiye urufunguzo.
Mu magambo twasomye haruguru ni igihe Yesu yari ku musaraba hanyuma Yohana na Mariya bumvaga babajwe nuko apfuye batari babyiteze. Mariya yibazaga ukuntu birangiye umwana we atewe imisumari, agashinyagurirwa bingana kuriya mu maso y’abantu bose, birumvikana hamwe n’impuhwe za kibyeyi byari bikwiye kumubabaza.
Yohana nawe byaramubabaje cyane, yari akiri muto kandi Yesu yaramukundaga, yari abuze intwari ye, umwigisha, yari akeneye guhumurizwa. Yesu abitegereje niko kubwira buri wese ashingiye ku kibazo afite. Yabwiye Mariya ati ‘’ Dore umwana’’, hanyuma abwira na Yohana ati ‘’Dore nyoko.’’
Mu yandi magambo Mariya yari abuze umuhungu we, Yesu aramushumbusha. Yohana abuze umwigisha kandi akeneye ihumure none ahawe umubyeyi. Yesu yatanze imiryango ku musaraba, yatanze ababyeyi atanga n’abavandimwe.
Yesu akinguza urufunguzo bitewe n’urugi kuko areba mu mitima akamenya ikibazo cya buri wese. Mbese ukeneye ko Yesu agufungurira? Niba ubishaka ngwino ku birenge bye, urahavana igisubizo nk’uko byagendekeye Mariya na Yohana.
Imana igukingurire mu izina rya Yesu, Amen!


text:
Mar 25, 2016 admin Amakorali 0
“Nuko Salomo ajyana n’iteraniro ryose bajya ku kanunga k’i Gibeyoni , kuko ari ho ihema ry’ibonaniro ry’Imana ryabaga iryo Mose umugaragu w’Uwiteka yakoreye mu butayu”
Iyi niyo nkomoko y’izina Gibeyoni ryahawe korali yahoze yitwa Umunezero ya ADEPR Murambi. Iri zina rishya ryari ritegerejwe mu gihe kingana n’imyaka 20 iyi korali itangiye umurimo w’Imana nk’uko byatangajwe n’umuyobozi wayo Bwana Bwate David. Ibi byose byabereye kuri ADEPR Murambi aho iki gikorwa cyamaze iminsi 3 kikitabirwa n’amakorali atandukanye arimo iy’abashyitsi yitwa Siloam ya ADEPR Kumukenke ndetse hakaba haragaragaye umuhanzi Isaie Uzayisenga n’abandi.
Muri iki gikorwa, hagaragayemo abayobozi bakuru b’Itorero rya ADEPR barimo Umunyamabanga mukuru waryo ndetse n’Umuyobozi w’Ururembo rw’umujyi wa Kigali kimwe n’abashumba batandukanye bari bavuye mu Karere ka Kicukiro – ADEPR.
Umunsi nyir’izina wo guhindurirwa izina waranzwe n’ibyishimo bikomeye kuri iyi Korali, abakunzi bayo kimwe n’abandi bantu bari baje kwifatanya nayo banemeza ko iki cyanbaye igikorwa cy’indashyikirwa mu mitegurire ndetse no mu byabaye byose. Mu kumurika iri zina Gibeyoni, abayobozi bakuru ba ADEPR bavuze ko iyi Korali ihinduye izina ku mugaragaro kandi mu gihe cya nyacyo, bityo bikaba bikwiriye kuyiha imbaraga zo gukomeza umurimo mu maraso mashya.
Naho Umuyobozi w’abaterankunga ba Korali Gebeyoni kimwe n’umunyamabanga wabo, bavuze ko biteguye gukiomeza gushyigikira umurimo w’Imana muri iyi Korali kuko ngo yatoranijwe n’Imana kandi ko bayobonamo ubushobozi bwinshi. Bongeyeho ko kuva iyi Korali yabaho imaze kuvuga ubutumwa hirya no hino mugihugu, bityo ngo hakaba haragiye hihana abantu benshi ku bwayo, bakaba baranaboneyeho umwanya wo kuyishyikiriza inkunga n’indangururamajwi igezweho.
Naho Umuyobozi w’iyi Korali Bwana BWate David we yashimiye ababafashije kugira ngo iki gikorwa kibashe kugerwaho barimo abayobozi bakuru b’Itorero, abakristo bo ku mudugudu wa Murambi, abanyamakuru, amakorali n’abandi bose batanze umwanya wabo kugira ngo ibintu byose bigende neza nk’uko byari biteganijwe.
Twasoza iyi nkuru tubamenyesha ko iyi Korali irimo gutegura urugendo rw’ivugabutumwa muri ADEPR Kicukiro Shell mu mpera z’icyumweru gitaha.
Reba amafoto meza y’uko ibi birori byari bimeze
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Rwanda | Nyamagabe: Abayobora koperative umurenge sacco barasabwa kuba hafi y’abanyamuryango bazo.
Abayobozi ba koperative umurenge sacco zikorera mu karere ka Nyamagabe barasabwa gukurikiranira hafi abanyamuryango bazo kugira ngo barebe niba koko buzuza inshingano zo kuba umunyamuryango, ndetse ko hari aho zibavana n’aho zibegeza. Ibi babisabwe mu nama yahuje komite nyobozi y’akarere, abanyamabanga nshingwabikorwa b’imirenge n’abayobora koperative umurenge sacco zose yateranye kuri uyu wa gatatu tariki ya 24/10/2012.
Abitabiriye iyi nama bagaragaje ko hari intambwe ifatika imaze guterwa n’abaturage mu kumenya akamaro ko kwishyira hamwe no kwiteganyiriza, ariko bakavuga ko hari abakibikorera mu mashyirahamwe n’ibimina bitemewe n’amategeko, inzego zose zikaba zasabwe kuganiriza abaturage ngo bagane ibigo byemewe na banki nkuru bizigamire kugira ngo mu gihe habayeho ibibazo batazahomba.
Iyi nama kandi yafashe umwanzuro wo gushishikariza ibimina by’abaturage kugana umurenge sacco bigafunguzamo amakonti, bityo ntibikomeze kubika amafaranga yabyo mu mago, ndetse bikajya binanyuza amafaranga ku makonti y’abanyamuryango babyo mu gihe bafashanya.
Hagarutswe kandi ku bibazo bikigaragara mu mikorere ya koperative umurenge sacco muri aka karere nko kuba izigera kuri eshatu zitarabona uburenganzira bwa burundu, hari izitarabasha kubona inyungu ku buryo zakwihaza, no kuba hari izifite imyenda minini itarishyurwa imyinshi yatanzwe n’ibigo byahoze bikora bikaza guhuzwa n’umurenge sacco.
Umuyobozi w’akarere, Mugisha Philbert yasabye abayobozi b’izi koperative kujya bahanahana amakuru n’izindi nzego kugira ngo bafatanye gushaka umuti w’ibibazo bahura nabyo bityo zikomeze gutera imbere zinakure abaturage mu bukene.
Hanagaragajwe kandi ikibazo cy’umutekano w’amafaranga mu gihe ajyanwa cyangwa avanwa kuri banki zikorana na sacco, kuko usanga hari igihe umuntu amara kuyafata agashyira mu gakapu ubundi agatega moto urugendo runini kandi rwo mu misozi, ibi bikaba bishobora kutuma yibwa.
Bafashe umwanzuro ko mu gihe bagiye kujyana cyangwa se kuzana amafaranga bajya bitabaza polisi ikabaherekeza kandi ko iyo nkunga bayemeye, ariko ko mu gihe habonetse indi banki yajya ibafasha muri iyi mirimo bayigana.


text:
Inzibutso za Jenoside 4 zigiye gucungwa na UNESCO
Komisiyo y’Igihugu yo Kurwanya Jenoside (CNLG) yasobanuriye abatuye Akarere ka Bugesera aho igeze isaba ko urwibutso rwa Nyamata rushyirwa mu bimenyetso ndangamurage by’isi.
Muri 2012, ni bwo inama y’abaminisitiri yateranye mu Rwanda, yemeza ko inzibutso za Jenoside yakorewe Abatutsi mu 1994 zashyirwa ku rwego rw’isi zikajya zicungwa n’Ishami ry’Umuryango w’Abibumbye ryita ku Burezi, Ubumenyi n’Umuco (UNESCO).
Ku ikubitiro, inzibutso enye zirimo urwa Nyamata mu Karere ka Bugesera, urwa Murambi muri Nyamagabe, urwa Gisozi mu Mujyi wa Kigali n’urwa Bisesero muri Karongi ni zo zoherejwe muri UNESCO, nk’uko Butoto Jean, ushinzwe iki gikorwa muri CNLG, abivuga.
Avuga ko kuba zacungwa ku rwego rw’isi byatuma amahanga afasha u Rwanda kubungabunga amateka yo muri izo nzibutso, UNESCO igafasha mu guhugura abakozi bazo ndetse ikanakurikiranama imicungire yazo umunsi ku munsi.
Yagize ati “Binyuze muri izi nzibutso amahanga azadufasha kurwanya abahakana n’abapfobya Jenoside”.
Bamwe mu baturage bo mu Karere ka Bugesera bavuga ko mu gihe Urwibutso rwa Nyamata ruzaba rwamaze gushyirwa ku rwego rw’isi, uzaba ari umwanya mwiza wo kumenyesha isi yose ibyabaye mu Rwanda, by’umwihariko mu karere kabo.
Odace Udahemuka, umwe muri bo, agira ati “ Ni inyungu kuri twe kuko amateka yacu azarenga imbibi zacu, maze abantu barusheho kumenya amateka ya Jenoside yakorewe Abatutsi ndetse kandi izi nzibutso zizafatwa neza kurusha uko zari zifashwe”.
Biteganijwe ko izi nzibutso zose zizatangira gucungwa na UNESCO bitarenze muri Kamena 2018.
Kuva icyo gihe nta gikorwa kizaba cyemewe gukorerwa kuri izo nzibutso cyangwa hafi yazo.
Nta rwibutso cyangwa ikimenyetso ndangamurage u Rwanda rusanzwe rufite gicungwa na UNESCO, mu gihe ku isi habarurwa ibimenyetso ndangamurage n’inzibutso zicungwa na UNESCO 1,051.
Ibitekerezo ( 1 )
None se ko bibagiwe u RWA K I Z I G U R O muri GATSIBO.Ahahoze ari i MURAMBI benshi bakunze kwita ngo kwa GATETE. Ubwo wenda hari icyo bakurikije, ariko u RWA GISOZI ntabwo rururusha amateka. Yego buri rwose rufite amateka yarwo, ariko ndavuga amasomo zigenda zitanga ku byabaye, ibiriho n’ibizaza.
REKA DUTEGEREZE wenda narwo amaherezo bazarwibuka;


text:
Uyu mubyeyi wo mu Kagari ka Mudakama mu Murenge wa Gataraga, Akarere ka Musanze ho mu Ntara y’Amajyaruguru, avuga ko abangamiwe cyane n’uburyo umugabo we bamaranye imyaka irindwi babana mu buryo bwemewe n’amategeko,asigaye yirirwa amukubita amusaba gusubira iwabo.
Ibi yabitangaje kuwa Gatandatu nyuma y’umuganda ngarukakwezi, wahuje abaturage bo mu Murenge wa Gataraga, abayobozi mu nzego z’ibanze, abashinzwe umutekano, abayobozi b’Akarere ka Musanze ndetse n’Abasenateri.
Uyu mugore w’imyaka 25 yavuze ko umugabo we amukubita amusaba kuva mu nzu ye kugira ngo abone uko yizanira undi mugore.
Yagize ati “ Mbabazwa n’uburyo twashakanye ankunda cyane akaba yaranzaniyeho abandi bagore batatu none akaba ashaka kunyirukana ngo azane undi wa gatanu ngo abe ariwe underera abana kandi bakiri bato kuko umukuru afite imyaka irindwi.”
Yakomeje avuga ko atiyumvisha uburyo umugabo we amaze igihe yaramutanye n’abana bane mu nzu, nta mafaranga na make abasigiye, none akaba yaragarutse ashaka kumwirukana.
Ati “ Mpangayikishijwe n’ubuzima bw’abana banjye gusa nyuma y’aho se yari agarutse avuye mu bandi bagore be yakodeshereje, yaje ashaka kuntema ngo kubera ko ntashaka kuva mu nzu ye ngo azane undi wa Gatanu ngo abe ariwe urera aba bana."
Yakomeje avuga ko ubuyobozi butamufasha gukemura ikibazo afitanye n’umugabo we ndetse ngo bumubuze kurongora abagore benshi kandi nta n’imitungo afite yo kubatunga.
Yagize ati “Nonese ko ari bibi ubuyobozi bukaba butabimubuza ubu koko ejo bundi nitugirana ibibazo bishingiye ku mitungo na bariya bagore be bandi ko n’umuryango we wamaze kubamenya, abayobozi bazavuga ko batari babizi?”
Yakomeje asaba ubuyobozi ko bwabuza umugabo we kumwirukana kuko basezeranye byemewe n’amategeko ndetse bukanamwumvisha ko afite uburenganzira bwo kurera abana be mu gihe bakiri bato aho gushaka ko barerwa n’abandi bagore.
Nyuma yo kuvuga ikibazo cye, ndetse anagaragaza ibikomere by’inkoni ahora akubitwa n’umugabo we, Abasenateri basabye inzego z’ibanze gukurikirana iki kibazo.
Umunyamabanga Nshingwabikorwa w’Umurenge wa Gataraga, Ruberwa Roger we yabwiye IGIHE ko iki kibazo atari akizi ariko nyuma yo kucyumva agiye kugikurikirana afatanyije na Polisi kugira ngo bahite bagikemura.
Ubuharike si umwihariko w’urugo rw’uyu mugore kuko iyi ngeso mu Murenge wa Gataraga ifitwe n’abagabo benshi, aho usanga hari n’abafite abagore bane n’abana bagera kuri 17 cyangwa 20.


text:
Ishimwe yiga mu mwaka wa Kabiri muri Kaminuza y’u Rwanda ishami rya CBE [yahoze yitwa SFB] . Yamenyekaniye cyane mu irushanwa ryateguwe na King James ryari rigamije kuzamura abahanzi bafite impano ariko batagira ubushobozi bagombaga gufashwa binyuze mu mushinga King James yise “ID”.
Yashyize hanze amashusho y’indirimbo ‘Uze njye nkomora’ yakozwe na Oskados Oscar. Ishimwe yabwiye IGIHE ko mu cyerekezo cy’umuziki we yifuza kuba umuhanzi ufitiye umuryango nyarwanda akamaro mu gutanga ubutumwa no kubaka umuziki wazatuma igihugu kirushaho kumenyekana.
Ati “Icyerekezo cyanjye muri muzika ni ukuba umuhanzi ufite icyo amariye sosiyete atari uwifitiye akamaro gusa ntacyo amariye abandi. Ubwo ni ukuvuga ubutumwa buri mu bihangano byanjye bigahindura benshii mu buryo bwiza. Gahunda mfite muri muzika ni ukuba umuhanzi w’igihugu, ngakora cyane ngeza ku bakunzi b’ibikorwa byanjye ibintu byiza.”
Yongeraho ati “Nkomeje ibikorwa bya muzika nitabira ibitaramo bitandukanye by’abandi bahanzi, ikindi ni uko nkomeje imyitozo myinshi kugirango nshimangire imiririmbire yanjye ya Live. Ikindi ni uko mfite indirimbo nshya izasohoka nyuma ya video ya ‘Nimpagera’.”
Ishimwe Jean Luc amaze gusohora indirimbo eshatu harimo ebyiri ze bwite yakoze mbere yo gutsinda irushanwa rya King James n’indi nshya yitwa ‘Nimpagera’.